LIETUVOS POLICIJOS GENERALINIO KOMISARO

ĮSAKYMAS

DĖL LIETUVOS POLICIJOS GENERALINIO KOMISARO 2007 M. GRUODŽIO 3 D. ĮSAKYMO Nr. 5-V-797 „DĖL POLICIJOS DEPARTAMENTO PRIE VIDAUS REIKALŲ MINISTERIJOS DARBO REGLAMENTO PATVIRTINIMO IR KAI KURIŲ LIETUVOS POLICIJOS GENERALINIO KOMISARO ĮSAKYMŲ PRIPAŽINIMO NETEKUSIAIS GALIOS“ PAKEITIMO

2011 m. lapkričio 17 d. Nr. 5-V-1024

Vilnius

Atsižvelgdamas į Lietuvos Respublikos Vyriausybės 2010 m. rugpjūčio 25 d. nutarimo Nr. 1220 „Dėl Lietuvos Respublikos Vyriausybės 2002 m. birželio 6 d. nutarimo Nr. 827 „Dėl Strateginio planavimo metodikos patvirtinimo“ pakeitimo“ (Žin., 2010, Nr. 102-5279, Nr. 103) ir Lietuvos Respublikos vidaus reikalų ministro 2009 m. gegužės 18 d. įsakymo Nr. 1V-211 „Dėl Lietuvos Respublikos vidaus reikalų ministro 2004 m. sausio 13 d. įsakymo Nr. 1V-8 „Dėl Lietuvos Respublikos vidaus reikalų ministerijos darbo reglamento patvirtinimo ir kai kurių vidaus reikalų ministro įsakymų pripažinimo netekusiais galios“ pakeitimo“ (Žin., 2009, Nr. 62-2509) nuostatas:

1. Pakeičiu Policijos departamento prie Lietuvos Respublikos vidaus reikalų ministerijos darbo reglamentą, patvirtintą Lietuvos policijos generalinio komisaro 2007 m. gruodžio 3 d. įsakymu Nr. 5-V-797 „Dėl Policijos departamento prie Vidaus reikalų ministerijos darbo reglamento patvirtinimo ir kai kurių Lietuvos policijos generalinio komisaro įsakymų pripažinimo netekusiais galios“ (Žin., 2007, Nr. 130-5276; 2009, Nr. 67-2742, Nr. 75-3085, Nr. 130-5678), ir išdėstau jį nauja redakcija (pridedama).

2. Skelbiu šį įsakymą Policijos departamento prie Lietuvos Respublikos vidaus reikalų ministerijos interneto svetainėje.

Policijos generalinis komisaras	Saulius Skvernelis

PATVIRTINTA

Lietuvos policijos generalinio komisaro

2007 m. gruodžio 3 d. įsakymu Nr. 5-V-797

(Lietuvos policijos generalinio komisaro

2011 m. lapkričio 17 d. įsakymo Nr. 5-V-1024 redakcija)

POLICIJOS DEPARTAMENTO PRIE LIETUVOS RESPUBLIKOS VIDAUS REIKALŲ MINISTERIJOS DARBO REGLAMENTAS

I. BENDROSIOS NUOSTATOS

1. Policijos departamento prie Lietuvos Respublikos vidaus reikalų ministerijos darbo reglamentas (toliau – reglamentas) nustato Policijos departamento prie Lietuvos Respublikos vidaus reikalų ministerijos (toliau – Policijos departamentas) darbo tvarką. Reglamento nuostatos specializuotoms policijos, policijos profesinio mokymo, teritorinėms policijos įstaigoms (toliau – policijos įstaigos) taikomos tiek, kiek reglamentas reglamentuoja jų veiklą.

2. Policijos departamentas savo veikloje vadovaujasi Lietuvos Respublikos Konstitucija, Lietuvos Respublikos tarptautinėmis sutartimis, Europos Sąjungos teisės aktais, Lietuvos Respublikos policijos veiklos įstatymu (Žin., 2000, Nr. 90-2777), Lietuvos Respublikos valstybės tarnybos įstatymu (Žin., 1999, Nr. 66-2130; 2002, Nr. 45-1708), Vidaus tarnybos statutu (Žin., 2003, Nr. 42-1927), kitais Lietuvos Respublikos įstatymais, Lietuvos Respublikos Seimo priimtais teisės aktais, Lietuvos Respublikos Prezidento dekretais, Lietuvos Respublikos Vyriausybės nutarimais, Ministro Pirmininko potvarkiais, vidaus reikalų ministro įsakymais, Policijos departamento prie Vidaus reikalų ministerijos nuostatais, patvirtintais Lietuvos Respublikos Vyriausybės 2001 m. sausio 29 d. nutarimu Nr. 98 (Žin., 2001, Nr. 10-294; 2009, Nr. 121-5199), šiuo reglamentu ir kitais teisės aktais.

3. Policijos departamentas savo veiklą grindžia įstatymo viršenybės, objektyvumo, proporcingumo, nepiktnaudžiavimo valdžia, tarnybinio bendradarbiavimo ir kitais Lietuvos Respublikos viešojo administravimo įstatyme (Žin., 1999, Nr. 60-1945; 2006, Nr. 77-2975) nustatytais principais.

4. Policijos departamentui Lietuvos Respublikos Seime, Lietuvos Respublikos Vyriausybėje, kitose valstybės institucijose ir įstaigose atstovauja policijos generalinis komisaras arba jo įgalioti policijos generalinio komisaro pavaduotojai, Policijos departamento administracijos padalinių vadovai ir kiti Policijos departamento valstybės tarnautojai ir darbuotojai, dirbantys pagal darbo sutartis (toliau – darbuotojai).

II. BENDRIEJI POLICIJOS DEPARTAMENTO STRUKTŪROS IR DARBO KLAUSIMAI

Policijos generalinis komisaras, policijos generalinio komisaro pavaduotojai

5. Policijos departamentui vadovauja policijos generalinis komisaras, kuris prižiūri ir koordinuoja Policijos departamento administracijos padalinių (toliau – Policijos departamento padaliniai) veiklą, atsako už Policijos departamentui pavestų uždavinių vykdymą ir darbo organizavimą. Taip pat policijos generalinis komisaras prižiūri ir koordinuoja kitų policijos įstaigų veiklą.

6. Policijos generalinis komisaras priima ir pasirašo įsakymus ir nurodymus. Prireikus policijos generalinis komisaras gali priimti bendrus įsakymus su kitų įstaigų vadovais.

7. Laikinai nesant policijos generalinio komisaro, jo pareigas eina vienas iš policijos generalinio komisaro pavaduotojų, kuriam šias pareigas įsakymu paveda eiti vidaus reikalų ministras. Laikinai nesant policijos generalinio komisaro pavaduotojo, jo pareigas eina kitas policijos generalinio komisaro pavaduotojas, kuriam šias pareigas įsakymu paveda eiti policijos generalinis komisaras.

8. Policijos generalinio komisaro įsakymus dėl policijos generalinio komisaro pavaduotojo pavadavimo rengia Policijos departamento Personalo valdyba (toliau – Personalo valdyba). Pavaduojamas policijos generalinio komisaro pavaduotojas visą būtiną informaciją įsakymui parengti teikia Personalo valdybos viršininkui, prieš tai suderinęs ją su policijos generaliniu komisaru.

9. Policijos generalinio komisaro pavaduotojai, pagal jiems policijos generalinio komisaro įsakymu priskirtus kuruoti Policijos departamento ir kitų policijos įstaigų padalinius ir policijos veiklos sritis, atsako už Policijos departamento ir kitų policijos įstaigų administracijos padalinių veiklą.

10. Policijos generalinio komisaro pavaduotojai, įgaliojus policijos generaliniam komisarui, pagal kompetenciją pasirašo įsakymus, skiria įpareigojimus ir kontroliuoja, kaip jie vykdomi.

Policijos departamento padaliniai ir darbuotojai

11. Policijos departamento administracijos struktūrą, atsižvelgdamas į Policijos departamento uždavinius ir funkcijas, nustatytus Lietuvos Respublikos įstatymuose, Lietuvos Respublikos Vyriausybės nutarimuose, Policijos departamento nuostatuose ir kituose teisės aktuose, tvirtina policijos generalinis komisaras, suderinęs su vidaus reikalų ministru.

12. Policijos departamento padaliniai užtikrina Lietuvos Respublikos įstatymuose, Lietuvos Respublikos Vyriausybės nutarimuose ir kituose teisės aktuose nustatytų policijos uždavinių įgyvendinimą, organizuoja, koordinuoja ir kontroliuoja policijos generaliniam komisarui pavaldžių policijos įstaigų veiklą ir teikia joms rekomendacijas, formuoja bendrą pavaldžių policijos įstaigų veiklos, viešųjų ryšių ir personalo strategiją, užtikrina nacionalinių ir kitų programų įgyvendinimą policijos įstaigose, organizuoja policijos generalinio komisaro sprendimų vykdymą bei jų kontrolę.

13. Policijos departamento padaliniai savo darbą organizuoja vadovaudamiesi policijos generalinio komisaro įsakymu patvirtintais padalinių nuostatais, o darbuotojai – pareigybių aprašymais, parengtais ir patvirtintais teisės aktų nustatyta tvarka. Policijos departamento padalinių vadovai asmeniškai atsako už padaliniams pavestų uždavinių įgyvendinimą ir funkcijų vykdymą, darbo organizavimą, darbo drausmę, pavaldžių darbuotojų teisės pažeidimų prevenciją, taip pat už policijos generalinio komisaro ir policijos generalinio komisaro pavaduotojų rezoliucijų ir žodinių pavedimų vykdymą. Policijos departamento padalinių vadovai yra tiesiogiai atskaitingi policijos generaliniam komisarui ir policijos generalinio komisaro pavaduotojui pagal kuruojamą sritį.

14. Policijos departamento padalinių vadovai turi užtikrinti, kad darbuotojai pasirašytinai būtų supažindinti su Policijos departamento ir jo padalinių nuostatais, šiuo reglamentu ir kitais teisės aktais, kuriais jie privalo vadovautis savo veikloje.

15. Darbuotoją su darbuotojo pareigybės aprašymu pasirašytinai supažindina Personalo valdyba.

Darbo laikas

16. Policijos departamente pirmadienį–ketvirtadienį dirbama nuo 8 valandos iki 17 valandos, o penktadienį – nuo 8 valandos iki 15 valandos 45 minučių. Pertrauka pailsėti ir pavalgyti – nuo 12 valandos iki 12 valandos 45 minučių. Šeštadienis ir sekmadienis – poilsio dienos. Pamainomis dirbančių padalinių darbuotojai dirba pagal patvirtintus darbo grafikus. Policijos generalinio komisaro įsakymu darbuotojams gali būti nustatytas kitoks darbo pradžios ir pabaigos laikas, ne visas darbo dienos ar darbo savaitės darbo laikas, atskiras darbuotojo darbo grafikas.

17. Policijos departamento administracijos pareigūnų sąraše (1 priedas) nurodytas pareigas einančių darbuotojų darbas, atliekamas ilgiau, nei nustatyta darbo laiko trukmė, vadovaujantis Lietuvos Respublikos darbo kodekso (Žin., 2002, Nr. 64-2569) 150 straipsnio 5 dalimi, nelaikomas viršvalandiniu, kai jie vykdo pareigybės aprašymuose jiems pavestas vidaus administravimo funkcijas.

18. Darbo laiko apskaitos žiniaraščius Policijos departamento padaliniuose pildo Policijos departamento padalinių darbuotojai, į kurių pareigybių aprašymus yra įrašyta ši funkcija. Už tikslų ir laiku atliekamą darbo laiko apskaitos žiniaraščio pildymą atsako jį pildantys darbuotojai ir Policijos departamento padalinių vadovai.

19. Policijos departamente darbo laiko apskaita tvarkoma vadovaujantis Lietuvos Respublikos Vyriausybės 2004 m. sausio 27 d. nutarimu Nr. 78 „Dėl Darbo laiko apskaitos žiniaraščio pavyzdinės formos ir jo pildymo tvarkos aprašo patvirtinimo“ (Žin., 2004, Nr. 18-528), Lietuvos policijos generalinio komisaro 2004 m. kovo 4 d. įsakymu Nr. V-111 „Dėl darbo laiko apskaitos žiniaraščio tvarkymo Policijos departamente prie Vidaus reikalų ministerijos“, Lietuvos policijos generalinio komisaro 2010 m. balandžio 2 d. įsakymu Nr. 5-V-277 „Dėl Darbo laiko apskaitos policijos įstaigose tvarkos aprašo patvirtinimo“ ir kitais teisės aktais, reglamentuojančiais darbo laiko apskaitą.

20. Darbuotojas privalo nedelsdamas informuoti Policijos departamento padalinio, kuriame dirba, vadovą ir darbuotoją, atsakingą už darbo laiko apskaitos žiniaraščio pildymą, apie neatvykimą į darbą ir nurodyti neatvykimo priežastį.

21. Atostogų metu susirgęs ir iš gydymo įstaigos gavęs nedarbingumo pažymėjimą darbuotojas privalo nedelsdamas informuoti Policijos departamento padalinio, kuriame dirba, vadovą ir darbuotoją, atsakingą už darbo laiko apskaitos žiniaraščio pildymą, apie nedarbingumo pažymėjime nurodytos ligos pradžią, o pasveikęs – apie nedarbingumo pažymėjime nurodytos ligos pabaigą.

22. Darbuotojams turi būti suteikta galimybė policijos generalinio komisaro nustatyta tvarka susipažinti su darbo laiko apskaitos žiniaraščiu.

Policijos taryba

23. Policijos taryba (toliau – Taryba) yra policijos generalinio komisaro įsakymu sudaryta patariamoji institucija, svarstanti svarbiausius Policijos departamento veiklos organizavimo ir strategijos klausimus, taip pat klausimus, susijusius su policijos įstaigų veikla.

24. Tarybą sudaro Tarybos pirmininkas, kuris pagal einamas pareigas yra policijos generalinis komisaras, Tarybos nariai ir sekretorius. Tarybos nariais gali būti policijos generalinio komisaro pavaduotojai, Policijos departamento padalinių, policijos įstaigų vadovai.

25. Tarybos posėdžiai organizuojami, posėdžių planas, posėdžių darbotvarkės sudaromos, pateikti klausimai svarstomi, sprendimai priimami ir įforminami bei Tarybos posėdžių medžiaga saugoma vadovaujantis policijos generalinio komisaro patvirtintais Tarybos nuostatais.

26. Tarybos posėdžius protokoluoja ir jos veiklos dokumentus tvarko Tarybos sekretorius. Tarybos posėdžių protokolus registruoja ir pavedimų kontrolę, kai rezoliucinėje protokolo dalyje yra įvardytas atsakingas darbuotojas, Policijos departamento padalinys ar policijos įstaiga, suformuluotas konkretus pavedimas ir jo įvykdymo terminas, vykdo Policijos departamento Bendrasis skyrius (toliau – Bendrasis skyrius).

Pasitarimai Policijos departamente

27. Policijos departamente rengiami pasitarimai pas policijos generalinį komisarą, policijos generalinio komisaro pavaduotojus ir kiti pasitarimai.

28. Pasitarimai pas policijos generalinį komisarą yra tokie pasitarimai, kuriems pirmininkauja policijos generalinis komisaras ar jo žodiniu pavedimu policijos generalinio komisaro pavaduotojas, ir kuriuose aptariami Policijos departamento padalinių ar policijos įstaigų veiklos klausimai.

29. Pasitarimuose pas policijos generalinį komisarą, atsižvelgiant į pasitarimo temą, dalyvauja policijos generalinio komisaro pavaduotojai, Policijos departamento padalinių, policijos įstaigų vadovai ar juos pavaduojantys asmenys, kiti darbuotojai ir kviestiniai asmenys.

Pasitarimai pas policijos generalinį komisarą rengiami policijos generalinio komisaro iniciatyva, jo nurodytu laiku ir periodiškumu.

30. Medžiagą pasitarimuose pas policijos generalinį komisarą svarstomais klausimais teikia ir pasitarimų metu priimtų nutarimų įgyvendinimą pagal kompetenciją organizuoja policijos generalinio komisaro pavaduotojai arba policijos generalinio komisaro pavedimu Policijos departamento padalinių, policijos įstaigų vadovai.

31. Pasitarimams pas policijos generalinį komisarą medžiagą rengia, juos organizuoja, pasitarimo metu priimtus nutarimus protokoluoja ir jų pavedimų vykdymo kontrolę, jei reglamentas nenustato kitaip, vykdo Policijos departamento Štabas (toliau – Štabas) ir kiti Policijos departamento padaliniai pagal kompetenciją.

32. Policijos generalinio komisaro pavaduotojai gali organizuoti Policijos departamento padalinių vadovų, policijos įstaigų vadovų ir kitų darbuotojų pasitarimus jiems pavestų uždavinių vykdymo klausimais. Pasitarimai policijos generalinio komisaro pavaduotojų pavedimu gali būti protokoluojami.

33. Pasitarimų pas policijos generalinį komisarą ar policijos generalinio komisaro pavaduotojus protokolai registruojami ir saugomi Bendrajame skyriuje.

34. Policijos departamento padaliniai aktualiems veiklos klausimams aptarti gali organizuoti pasitarimus, kuriuose dalyvauja Policijos departamento padalinių ir policijos įstaigų vadovai, kiti darbuotojai ir kviestiniai asmenys.

Pasitarimai, į kuriuos kviečiami policijos įstaigų vadovai ar kiti darbuotojai, Policijos departamente rengiami tik suderinus su policijos generaliniu komisaru.

Jei pasitarimo metu rašomas protokolas, jį pasirašo Policijos departamento padalinio, rengiančio pasitarimą, vadovas ar kitas darbuotojas, atstovavęs padaliniui pasitarime. Protokolai registruojami Bendrajame skyriuje, o saugomi Policijos departamento padalinyje, organizavusiame pasitarimą.

35. Per pasitarimus priimtų nutarimų, duotų pavedimų kontrolę, kai rezoliucinėje protokolo dalyje yra įvardytas atsakingas darbuotojas, Policijos departamento padalinys ar policijos įstaiga, suformuluotas konkretus pavedimas ir jo įvykdymo terminas, vykdo ir Policijos departamento vadovybei informaciją apie laiku neįvykdytas priemones teikia Bendrasis skyrius.

Visuomeninė policijos taryba

36. Policijos departamente policijos generalinio komisaro pritarimu gali veikti Visuomeninė policijos taryba, kurios tikslas – policijos generaliniam komisarui teikti siūlymus dėl policijos sistemos tobulinimo, veiklos ir policijos įvaizdžio gerinimo, visuomenės ir policijos tarpusavio supratimo bei pasitikėjimo didinimo.

37. Visuomeninės policijos tarybos nariais gali būti aktyvūs visuomenės, mokslo veikėjai, visuomeninių organizacijų, savivaldybių tarybų nariai, žiniasklaidos atstovai, buvę vidaus tarnybos sistemos pareigūnai, nusipelnę policijai asmenys.

38. Visuomeninės policijos tarybos sudėtį įsakymu tvirtina policijos generalinis komisaras.

39. Visuomeninė policijos taryba savo veikloje vadovaujasi policijos generalinio komisaro patvirtintais nuostatais.

40. Visuomeninės policijos tarybos posėdžiams medžiagą rengia Visuomeninės policijos tarybos nariai arba Policijos departamento Komunikacijos skyrius (toliau – Komunikacijos skyrius). Posėdžius organizuoja ir protokoluoja Visuomeninės policijos tarybos sekretorius.

41. Visuomeninės policijos tarybos posėdžių protokolus registruoja ir pavedimų kontrolę, kai rezoliucinėje protokolo dalyje yra įvardytas atsakingas darbuotojas, Policijos departamento padalinys ar policijos įstaiga, suformuluotas konkretus pavedimas ir jo įvykdymo terminas, vykdo ir Policijos departamento vadovybei informaciją apie laiku neįvykdytas priemones teikia Bendrasis skyrius.

Komisijų, darbo grupių sudarymas ir jų veikla

42. Vykdant Lietuvos Respublikos įstatymų, Lietuvos Respublikos Vyriausybės nutarimų, vidaus reikalų ministro ir policijos generalinio komisaro įsakymų nuostatas, Policijos departamente policijos generalinio komisaro įsakymu sudaromos nuolatinės ar laikinosios komisijos, darbo grupės.

43. Policijos departamente komisijos, darbo grupės gali būti sudarytos iš Policijos departamento padalinių, policijos įstaigų darbuotojų, Lietuvos Respublikos vidaus reikalų ministerijos (toliau – Vidaus reikalų ministerija) administracijos struktūrinių padalinių, įstaigų prie Vidaus reikalų ministerijos, kitų valstybės ir savivaldybės institucijų bei įstaigų, taip pat mokslo institucijų atstovų.

44. Policijos departamente sudaromų komisijų ir darbo grupių sudėtis tvirtinama policijos generalinio komisaro įsakymu. Jei Policijos departamente sudaromoje komisijoje ar darbo grupėje yra kviečiami dalyvauti kitų įstaigų ar institucijų darbuotojai, jos sudėtis gali būti tvirtinama policijos generalinio komisaro įsakymu, gavus rašytinį šių institucijų ir įstaigų vadovų sutikimą.

Įsakymų dėl tarpžinybinių ir Policijos departamento komisijų ir darbo grupių sudarymo projektus paprastai rengia Štabas arba kitas Policijos departamento padalinys, kuriam tai paveda policijos generalinis komisaras arba policijos generalinio komisaro pavaduotojas.

45. Komisijos ir darbo grupės savo veikloje vadovaujasi Lietuvos Respublikos įstatymais, Lietuvos Respublikos Vyriausybės nutarimais, kitais teisės aktais ir šiuo reglamentu.

Sudarant laikinąją komisiją ar darbo grupę, tuo pačiu įsakymu gali būti patvirtintas komisijos ar darbo grupės darbo reglamentas, kuriuo komisija ar darbo grupė vadovaujasi savo veikloje.

46. Nuolatinės komisijos sudaromos policijos generalinio komisaro pavestai ilgalaikei funkcijai vykdyti.

47. Nuolatinės komisijos sudėtį ir nuostatus, kuriais komisija vadovaujasi savo veikloje, įsakymu tvirtina policijos generalinis komisaras.

48. Laikinosios komisijos sudaromos policijos generalinio komisaro pavestai trumpalaikei funkcijai vykdyti.

49. Policijos generalinio komisaro įsakyme dėl laikinosios komisijos sudarymo nustatomas komisijos sudarymo tikslas, užduotys, jų įvykdymo terminai.

50. Nuolatinės ir laikinosios komisijos sudaromos iš komisijos pirmininko, jo pavaduotojo (-ų), narių ir sekretoriaus.

51. Komisijos pirmininku paprastai skiriamas Policijos departamento padalinio ar policijos įstaigos vadovas.

52. Komisijos pirmininkas, o jo nesant – pirmininko pavaduotojas arba kitas komisijos pirmininko įgaliotas komisijos narys, įgyvendindamas komisijai pavestas užduotis:

52.1. organizuoja komisijos darbą ir atsako už komisijai iškeltų užduočių įvykdymą;

52.2. organizuoja komisijos posėdžių protokolavimą ir pasirašo protokolus;

52.3. atsiskaito policijos generalinio komisaro pavaduotojui, kuruojančiam padalinį, kuriame dirba komisijos pirmininkas (išskyrus atvejus, kai komisijos pirmininku yra policijos generalinio komisaro pavaduotojas), ir policijos generaliniam komisarui už komisijos nuveiktą darbą;

52.4. teisės aktų nustatyta tvarka turi teisę reikalauti iš Policijos departamento padalinių, policijos įstaigų komisijos veiklai būtinų dokumentų;

52.5. gali pasitelkti Policijos departamento padalinių, policijos įstaigų darbuotojus konsultuoti rengiant komisijos išvadas (kreipdamasis į atitinkamo Policijos departamento padalinio ar policijos įstaigos vadovą);

52.6. pagal poreikį kviečia dalyvauti posėdyje Policijos departamento padalinių, policijos įstaigų darbuotojų, Vidaus reikalų ministerijos administracijos struktūrinių padalinių, įstaigų prie Vidaus reikalų ministerijos, kitų valstybės ir savivaldybės institucijų bei įstaigų, taip pat mokslo institucijų atstovus, kompetentingus komisijoje svarstomais klausimais;

52.7. turi ir kitų teisių ir pareigų, nurodytų policijos generalinio komisaro įsakymuose.

53. Siekiant efektyviau išnaudoti žmogiškuosius išteklius ir sutrumpinti terminus nustatytiems tikslams pasiekti, didelės apimties ar sudėtingiems teisės aktams, kurių reguliavimas yra susijęs su strateginiais Policijos departamento tikslais, o rengimas yra skirtingų policijos įstaigų ar jų padalinių kompetencija, parengti, projektams įgyvendinti policijos generalinio komisaro įsakymu gali būti sudaromos darbo grupės.

54. Policijos generalinio komisaro įsakyme nustatomas darbo grupės sudarymo tikslas, užduotys, jų įvykdymo terminai.

55. Darbo grupė sudaroma iš darbo grupės vadovo, jo pavaduotojo (-ų), narių ir sekretoriaus.

56. Darbo grupės vadovu paprastai skiriamas Policijos departamento padalinio ar policijos įstaigos vadovas.

57. Darbo grupės vadovas, o jo nesant – vadovo pavaduotojas arba kitas darbo grupės vadovo įgaliotas darbo grupės narys, įgyvendindamas darbo grupei pavestas užduotis:

57.1. organizuoja darbo grupės darbą;

57.2. organizuoja posėdžių protokolavimą ir pasirašo posėdžių protokolus;

57.3. teisės aktų nustatyta tvarka derina parengtus teisės aktų projektus su kitomis suinteresuotomis įstaigomis, institucijomis ir darbuotojais;

57.4. atsiskaito policijos generalinio komisaro pavaduotojui, kuruojančiam padalinį, kuriame dirba darbo grupės vadovas (išskyrus atvejus, kai darbo grupės vadovu yra policijos generalinio komisaro pavaduotojas), ir policijos generaliniam komisarui už darbo grupės veiklos rezultatus;

57.5. formuluoja užduotis darbo grupės nariams ir nustato jų įvykdymo terminus;

57.6. turi teisę reikalauti, kad darbo grupės nariai laiku ir kokybiškai atliktų pavestas užduotis dėl teisės akto projekto parengimo;

57.7. gali teikti teisės aktų projektus Policijos departamento padaliniams ar policijos įstaigoms pastaboms ir pasiūlymams dėl rengiamo teisės akto projekto gauti;

57.8. turi teisę pasitelkti Policijos departamento padalinių, policijos įstaigų darbuotojus konsultuoti rengiant teisės akto projektą (kreipdamasis į atitinkamo Policijos departamento padalinio ar policijos įstaigos vadovą);

57.9. turi ir kitų teisių ir pareigų, nurodytų policijos generalinio komisaro įsakymuose.

58. Kiekvienas komisijos ar darbo grupės narys, vykdydamas funkcijas komisijoje ar darbo grupėje, privalo:

58.1. dalyvauti komisijos (darbo grupės) posėdžiuose. Jeigu komisijos (darbo grupės) narys dėl svarbių priežasčių negali dalyvauti posėdyje, jis privalo apie tai pranešti komisijos pirmininkui (darbo grupės vadovui)ir nurodyti nedalyvavimo priežastį;

58.2. teikti komisijai (darbo grupei) informaciją, reikalingą jos funkcijoms vykdyti;

58.3. kokybiškai ir laiku atlikti komisijos pirmininko (darbo grupės vadovo) pavedimus ir apie tai informuoti (pateikti medžiagą) komisijos (darbo grupės) sekretorių;

58.4. aktyviai dalyvauti komisijos (darbo grupės) veikloje ir siekti komisijai (darbo grupei) nustatytų tikslų.

59. Kiekvienas komisijos ar darbo grupės narys, vykdydamas funkcijas komisijoje ar darbo grupėje, turi teisę:

59.1. dalyvauti ir balsuoti komisijos (darbo grupės) posėdžiuose;

59.2. susipažinti su komisijos (darbo grupės) veiklos dokumentais;

59.3. susipažinti su įvykusių posėdžių protokolais ir teikti dėl jų pastabas;

59.4. teikti komisijai (darbo grupei) pasiūlymus ir papildomą medžiagą, susijusią su komisijai (darbo grupei) nustatytų užduočių vykdymu;

59.5. pareikšti atskirąją nuomonę.

60. Komisijos (darbo grupės) sekretorius:

60.1. rengia dokumentus ir pateikia juos svarstyti posėdyje;

60.2. rašo posėdžių protokolus;

60.3. primena komisijos (darbo grupės) nariams apie duotų pavedimų įvykdymo terminus;

60.4. renka ir apibendrina informaciją, susijusią su komisijai (darbo grupei) nustatytų užduočių vykdymu, teikia informaciją komisijos pirmininkui (darbo grupės vadovui;

60.5. informuoja komisijos (darbo grupės) narius apie posėdžio datą, laiką ir vietą;

60.6. Policijos departamento tinklalapyje (intranete) teikia informaciją apie komisijos (darbo grupės) veiklos rezultatus;

60.7. vykdo kitus komisijos pirmininko (darbo grupės vadovo) pavedimus, susijusius su komisijai (darbo grupei) nustatytų užduočių vykdymu.

61. Komisijų ir darbo grupių veikla grindžiama kolegialiu klausimų svarstymu, teisėtumo principu, asmenine narių atsakomybe už komisijos (darbo grupės) kompetencijai priskirtų klausimų sprendimą.

62. Komisijų (darbo grupių)veiklos forma yra posėdžiai, kurie rengiami pagal poreikį. Posėdžiui pirmininkauja komisijos pirmininkas (darbo grupės vadovas), o jo nesant – pavaduotojas ar kitas įgaliotas komisijos (darbo grupės) narys.

63. Jei komisijos (darbo grupės) darbo reglamentas nenustato kitaip, posėdis yra teisėtas, jeigu jame dalyvauja ne mažiau kaip du trečdaliai komisijos (darbo grupės) narių. Priimti sprendimai yra teisėti, kai už juos balsuoja ne mažiau kaip pusė posėdyje dalyvavusių komisijos (darbo grupės) narių. Balsams pasidalijus po lygiai, lemiamas yra pirmininko balsas.

Visi komisijos (darbo grupės) nariai turi lygias balso teises. Balsuojama atvirai. Jeigu kokiu nors klausimu nuomonės nesutampa, komisijos (darbo grupės) narys gali pareikšti atskirąją nuomonę.

64. Komisijos (darbo grupės) posėdžiai yra protokoluojami. Protokole nurodoma posėdžio data, protokolo numeris, dalyvavę komisijos (darbo grupės) nariai ir kviestieji posėdžio dalyviai, svarstyti klausimai, komisijos pirmininko (darbo grupės vadovo) pavedimai, balsavimo rezultatai, priimti nutarimai ir komisijos (darbo grupės) narių atskirosios nuomonės.

Prieš pasirašant, posėdžio protokolas elektroniniu paštu išsiunčiamas visiems komisijos (darbo grupės) nariams, kurie per 2 darbo dienas gali pareikšti pastabas dėl protokolo.

Komisijos (darbo grupės) posėdžio protokolas ne vėliau kaip per 7 darbo dienas nuo komisijos (darbo grupės) posėdžio dienos turi būti pasirašytas posėdžio pirmininko ir posėdžio sekretoriaus ir išsiųstas elektroniniu paštu komisijos (darbo grupės) nariams. Prie suderinto ir pasirašyto protokolo, jei reikia, pridedami svarstyti dokumentai.

65. Komisijos (darbo grupės) nariai asmeniškai atsako už komisijos pirmininko (darbo grupės vadovo) nurodymų, kurie fiksuojami protokolo nutariamojoje dalyje, tinkamą vykdymą. Komisijos (darbo grupės) nariai komisijos pirmininko (darbo grupės vadovo) pavedimus vykdo nelaukdami, kol bus surašytas posėdžio protokolas.

66. Su komisijos (darbo grupės) funkcijomis susijusių klausimų svarstymas gali būti organizuojamas nesirenkant į posėdžius, o susirašinėjant raštu ar elektroniniu paštu arba dokumentus derinant elektroniniu būdu informacinėje sistemoje, vadovaujantis Elektroninio dokumentų derinimo Policijos departamente prie Vidaus reikalų ministerijos tvarkos aprašu, patvirtintu Lietuvos policijos generalinio komisaro 2009 m. kovo 16 d. įsakymu Nr. 5-V-190 (toliau – Elektroninio dokumentų derinimo tvarkos aprašas).

67. Organizuojant klausimo svarstymą raštu ar elektroniniu paštu, komisijos (darbo grupės) nariams išsiunčiama svarstoma (nagrinėjama) medžiaga. Komisijos (darbo grupės) nariai per 5 darbo dienas nuo dokumentų gavimo pareiškia savo nuomonę (pasiūlymus) nagrinėjamu klausimu. Teikiamuose dokumentuose gali būti nustatytas kitas nuomonės (pasiūlymų) pateikimo laikas.

68. Policijos generalinio komisaro sudarytų komisijų, darbo grupių veiklos dokumentai (posėdžių protokolai, susirašinėjimo medžiaga, įvairūs projektai, pažymos ir kita) saugomi ir tvarkomi Policijos departamento padalinyje, kuriame dirba komisijos (darbo grupės) sekretorius, vadovaujantis Dokumentų tvarkymo ir apskaitos taisyklėmis, patvirtintomis Lietuvos vyriausiojo archyvaro 2011 m. liepos 4 d. įsakymu Nr. V-118 (Žin., 2011, Nr. 88-4230).

69. Policijos generalinio komisaro sudarytų darbo grupių veiklos dokumentai yra skelbiami Policijos departamento tinklalapyje (intranete).

70. Policijos generalinio komisaro įsakymu sudarytos komisijos veikla baigiama įvykdžius komisijai nustatytas užduotis.

Darbo grupės veikla baigiama pasirašius, priėmus ar patvirtinus darbo grupės parengtą teisės aktą ar įgyvendinus projektą.

71. Komisijos ar darbo grupės veikla gali būti nutraukta policijos generalinio komisaro įsakymu.

Komisijos (darbo grupės) veikla nutraukiama neįvykdžius užduoties, kai atsiranda aplinkybių, kurios daro tolesnę komisijos (darbo grupės) veiklą netikslingą, arba kai atsiranda priežasčių, dėl kurių negalima įvykdyti komisijai (darbo grupei) nustatytų užduočių, ir dėl to komisijos pirmininkui (darbo grupės vadovui) pateikus motyvuotą tarnybinį pranešimą policijos generaliniam komisarui.

72. Komisijai ar darbo grupei policijos generalinio komisaro nustatytas terminas užduočiai atlikti (teisės akto projektui parengti, projektui įgyvendinti) gali būti pratęstas tik tuo atveju, kai komisijos pirmininkas (darbo grupės vadovas) policijos generaliniam komisarui pateikia motyvuotą prašymą, kuriame pateikia informaciją apie komisijos (darbo grupės) nuveiktą darbą ir išdėsto priežastis, dėl kurių neįvykdytos policijos generalinio komisaro nustatytos užduotys. Kartu su prašymu turi būti pateiktas policijos generalinio komisaro įsakymo dėl termino pratęsimo projektas, jei terminas buvo nustatytas įsakyme.

Veiklos planavimas

73. Policijos departamento veikla organizuojama vadovaujantis vidaus reikalų ministro patvirtintais ir viešai paskelbtais Policijos departamento strateginiu veiklos, metiniu veiklos planais, policijos generalinio komisaro nustatyta tvarka tvirtinamais Policijos departamento padalinių metiniais veiklos planais, kitais planavimo dokumentais.

74. Policijos departamento strateginio, metinio veiklos planų, Policijos departamento padalinių metinių veiklos planų rengimo tvarką, ypatumus ir struktūrą, veiklos stebėseną, kontrolę, vertinimą ir atsiskaitymą už rezultatus nustato Strateginio planavimo metodika, patvirtinta Lietuvos Respublikos Vyriausybės 2002 m. birželio 6 d. nutarimu Nr. 827 (Žin., 2002, Nr. 57-2312; 2010, Nr.102-5279), Policijos įstaigų veiklos (rezultatų) planavimo metodika, patvirtinta Lietuvos policijos generalinio komisaro 2011 m. kovo 24 d. įsakymu Nr. 5-V-237.

75. Policijos departamente atskiroms problemoms ar situacijoms spręsti sudaromi specialiųjų priemonių planai, kuriuos tvirtina ir Policijos departamento padalinį, atsakingą už plano įvykdymą, įsakymu skiria policijos generalinis komisaras:

75.1. tipiniai specialiųjų priemonių planai sudaromi ekstremaliųjų situacijų, nepaprastosios padėties ir esant kitiems ypatingiems atvejams;

75.2. situaciniai specialiųjų priemonių planai sudaromi sprendžiant tam tikras Policijos departamento padalinių ir policijos įstaigų veiklos užduotis.

76. Policijos departamento Vidaus audito skyriaus (toliau – Vidaus audito skyrius) strateginio, metinio veiklos planų rengimo ir suderinimo tvarką nustato Lietuvos Respublikos vidaus kontrolės ir vidaus audito įstatymas (Žin., 2002, Nr. 123-5540), Lietuvos Respublikos finansų ministro 2003 m. gegužės 2 d. įsakymas Nr. 1K-117 „Dėl Pavyzdinės vidaus audito metodikos, vidaus auditorių profesinės etikos taisyklių ir vidaus audito poreikio įvertinimo analizės metmenų patvirtinimo“ (Žin., 2003, Nr. 43-1982), Lietuvos policijos generalinio komisaro 2007 m. rugpjūčio 14 d. įsakymas Nr. 5-V-541 „Dėl Policijos departamento prie Vidaus reikalų ministerijos Vidaus audito skyriaus vidaus audito metodikos patvirtinimo“ (2010 m. liepos 28 d. įsakymo Nr. 5-V-604 redakcija) (toliau – Vidaus audito skyriaus vidaus audito metodika).

Rekomendacijų, pateikiamų vidaus audito ataskaitoje, įgyvendinimo priemonių plano formą, audituojamųjų subjektų kompetenciją rengiant, derinant, tvirtinant ir įgyvendinant šių rekomendacijų įgyvendinimo priemonių planus nustato Vidaus audito skyriaus vidaus audito metodika.

77. Policijos departamente sudaromi savaitiniai darbo planai, kurie skirti policijos generaliniam komisarui ir policijos generalinio komisaro pavaduotojams informuoti apie Policijos departamento padalinių numatomą veiklą kitai savaitei, per savaitę atliktas priemones, iniciatyvinių teisės aktų projektų, raštų parengimą ir pateikimą kitoms institucijoms (išskyrus Policijos departamento padalinius ir policijos įstaigas) bei priimtus sprendimus.

78. Policijos departamento padaliniai savaitinį darbo planą, naudodamiesi Elektroninio dokumentų derinimo sistema, užpildo iki kiekvienos savaitės priešpaskutinės darbo dienos pabaigos.

79. Štabas paskutinę kiekvienos savaitės darbo dieną apibendrina Policijos departamento padalinių pateiktus duomenis ir savaitinius darbo planus elektroniniu paštu pateikia policijos generaliniam komisarui ir policijos generalinio komisaro pavaduotojams.

Policijos departamento dokumentų valdymas

80. Policijos departamento dokumentų valdymą vykdo ir už tai atsako Bendrasis skyrius.

81. Policijos departamento padaliniuose dokumentų valdymas organizuojamas vadovaujantis Dokumentų rengimo taisyklėmis, patvirtintomis Lietuvos vyriausiojo archyvaro 2011m. liepos 4 d. įsakymu Nr. V-117 (Žin., 2011, Nr. 88-4229), Dokumentų tvarkymo ir apskaitos taisyklėmis, vidaus reikalų ministro ir policijos generalinio komisaro įsakymais ir kitais šią veiklą reglamentuojančiais teisės aktais.

82. Už dokumentų valdymą ir užduočių vykdymo kontrolę Policijos departamento padaliniuose atsakingi jų vadovai ir už dokumentų valdymą padalinyje atsakingi Bendrojo skyriaus darbuotojai.

83. Pagal kompetenciją Bendrasis skyrius ir Policijos departamento Policijos informacijos valdyba (toliau – Policijos informacijos valdyba) yra atsakingi už Policijos informacinės sistemos dokumentų registracijos posistemio (toliau – dokumentų registracijos posistemis) funkcionalumo tobulinimą, dokumentų valdymo sistemos kūrimą ir diegimą.

84. Dokumentai registruojami nustatytuose dokumentų registruose pagal Policijos departamento dokumentų registrų sąrašą, patvirtintą Lietuvos policijos generalinio komisaro 2005 m. gruodžio 30 d. įsakymu Nr. 5-V-836, naudojant dokumentų registracijos posistemį ar kitų informacinių sistemų (registrų) programinę įrangą.

85. Dokumentus, gautus iš valstybinės valdžios institucijų, ministerijų, fizinių ar juridinių asmenų, užsienio šalių, Bendrasis skyrius pateikia policijos generaliniam komisarui, policijos generalinio komisaro pavaduotojams ar Policijos departamento padalinių vadovams (pagal jų kompetenciją).

Policijos įstaigos dokumentus siunčia per dokumentų registracijos posistemį.

86. Policijos generalinis komisaras, policijos generalinio komisaro pavaduotojai, Policijos departamento padalinių vadovai, skirdami dokumento užduoties vykdytoją, pirmame dokumento lape rašo rezoliuciją.

87. Policijos departamente gautų dokumentų, susijusių su Europos Sąjungos ar kitais tarptautinio bendradarbiavimo klausimais arba kuriuose Policijos departamento ir kitų policijos įstaigų darbuotojai kviečiami dalyvauti renginiuose užsienyje, užduočių vykdytojais skiriami Policijos departamento Tarptautinio bendradarbiavimo valdyba (toliau – Tarptautinio bendradarbiavimo valdyba) ir atitinkamas Policijos departamento padalinys ar policijos įstaiga.

Policijos departamento padalinių vadovai ir darbuotojai, policijos įstaigų vadovai, tiesiogiai gavę kvietimą dalyvauti renginyje užsienyje, apie tai informuoja (pateikia kvietimo kopiją) Tarptautinio bendradarbiavimo valdybą.

88. Bendrasis skyrius dokumentą atiduoda rezoliucijoje nurodyto Policijos departamento padalinio vadovui arba už dokumentų valdymą padalinyje atsakingiems Bendrojo skyriaus darbuotojams, o šie – atsakingam už dokumento užduočių įvykdymą asmeniui (toliau – vykdytojas), tik jam pasirašius padalinio gautų dokumentų registre. Jei yra paskirti keli vykdytojai, pirmajam iš jų nedelsiant atiduodamas dokumento originalas, kitiems skaitmeninės dokumento kopijos persiunčiamos naudojant dokumentų registracijos posistemį.

89. Ne pirmieji vykdytojai privalo nelaukdami pirmojo vykdytojo priminimų elektroniniu paštu pagal savo kompetenciją laiku, bet ne vėliau kaip iki dokumento užduoties įvykdymo termino pabaigos likus 3 darbo dienoms, o jei terminas yra trumpesnis – ne vėliau kaip likus 1 darbo dienai, teikti reikiamą informaciją pirmajam vykdytojui. Už parengto dokumento kokybę vienodai atsako visi vykdytojai.

90. Į asmenų prašymus, adresuotus kelioms institucijoms, Policijos departamento padaliniai pastabas ir siūlymus pirmajam adresatui pateikia ne vėliau kaip per 10 darbo dienų nuo prašymo gavimo Policijos departamente dienos.

91. Darbuotojai, iš kitų institucijų ar žinybų tiesiogiai gavę dokumentus, adresuotus Policijos departamentui ar jo vadovybei, privalo juos nedelsdami perduoti Bendrajam skyriui užregistruoti.

92. Siunčiamieji dokumentai įforminami Policijos departamento, Policijos departamento padalinių blankuose, atsižvelgiant į tai, kas pasirašo siunčiamą dokumentą.

93. Policijos departamento padalinių parengti dokumentai derinami elektroniniu būdu informacinėje sistemoje, vadovaujantis Elektroninio dokumentų derinimo tvarkos aprašu.

Policijos generaliniam komisarui, policijos generalinio komisaro pavaduotojui pasirašyti dokumentai turi būti pateikiami kartu su parengtų dokumentų antraisiais egzemplioriais (išskyrus atvejus, kai dokumentas bus siunčiamas tik elektroniniu paštu), su rengusio darbuotojo ir padalinio, kuriame jis dirba, vadovo vizomis. Jei parengto dokumento nėra galimybės suderinti Elektroninio dokumentų derinimo tvarkos aprašo nustatyta tvarka, policijos generaliniam komisarui, policijos generalinio komisaro pavaduotojui pasirašyti dokumentai turi būti pateikiami kartu su suinteresuotų Policijos departamento padalinių vadovų, kuruojančių atitinkamas veiklos sritis, ir, esant būtinumui, kalbos tvarkytojo vizomis (jei dokumentas bus siunčiamas tik elektroniniu paštu, suderinimo vizos rašomos dokumento originalo antroje lapo pusėje).

Dokumentai, adresuoti užsienio šalių institucijoms, atstovybėms ir kitoms įstaigoms, policijos generaliniam komisarui, policijos generalinio komisaro pavaduotojui pasirašyti turi būti pateikiami su Tarptautinio bendradarbiavimo valdybos vadovo viza.

94. Dokumento originalas ar originalai (atsižvelgiant į tai, kiek adresatų yra išvardijama rašte) yra išsiunčiami adresatams, o antrasis egzempliorius su vizomis kartu su dokumento, į kurį atsakoma, originalu paliekamas vykdytojo padalinyje už dokumentų valdymą atsakingam darbuotojui susirašinėjimo dokumentų bylai sudaryti (išskyrus pateiktus vizuoti teisės aktų projektų originalus, kurie grąžinami projekto iniciatoriui). Jeigu siunčiamąjį dokumentą pagal kompetenciją pasirašo Policijos departamento padalinio vadovas, originalas išsiunčiamas, o rengėjo padalinyje paliekamas antrasis egzempliorius su vizomis.

Jei dokumentas siunčiamas tik elektroniniu paštu, pasirašytas dokumento originalas paliekamas rengėjo padalinyje.

95. Bendrasis skyrius tikrina, ar siunčiamieji dokumentai tinkamai įforminti. Dokumentai, neatitinkantys Dokumentų rengimo taisyklių nuostatų, grąžinami rengėjams.

96. Policijos generalinio komisaro, policijos generalinio komisaro pavaduotojų, Policijos departamento padalinių vadovų pasirašytus dokumentus registruoja ir pagal paskirstymo rodyklę išsiunčia Bendrasis skyrius.

97. Policijos generalinio komisaro arba jo įgalioto darbuotojo pasirašytos sutartys registruojamos ir saugomos Bendrajame skyriuje, išskyrus finansines ir ūkines sutartis, kurios saugomos Policijos departamento Finansų valdyboje (toliau – Finansų valdyba).

Policijos departamento vardu pasirašytus tarpžinybinius susitarimus ir susitarimus dėl bendradarbiavimo Policijos departamento intranete skelbia Bendrasis skyrius.

98. Bendrajame skyriuje neregistruojami gauti informaciniai pranešimai apie posėdžius ir pasitarimus, periodiniai leidiniai, sveikinimai, asmeninio pobūdžio laiškai, reklaminiai lankstinukai, konferencijų programos, kvietimai ir kita korespondencija, nesusijusi su atsakomybe ir rizika, kylančia dėl dokumentų neįtraukimo į dokumentų apskaitos sistemą.

99. Lietuvos Respublikos valstybės ir tarnybos paslaptį sudarantys dokumentai traukiami į apskaitą, rengiami, įforminami, siunčiami, gaunami, naudojami, dauginami, naikinami ir saugomi laikantis Lietuvos Respublikos valstybės ir tarnybos paslapčių įstatymo (Žin., 1999, Nr. 105-3019; 2004, Nr. 4-29) ir kitų teisės aktų, reglamentuojančių įslaptintos informacijos apsaugą ir administravimą, reikalavimų.

100. Skubūs dokumentai, adresuoti valstybės institucijoms, gali būti perduodami faksu, elektroniniu paštu, tačiau nustatyta tvarka adresatui būtina išsiųsti ir jo originalą, išskyrus tuos atvejus, kai dokumente (šalia rengėjo nuorodos ar specialiojoje žymoje) nurodoma, kad originalas paštu nebus siunčiamas.

Valstybės institucijoms dokumentai tik elektroniniu paštu ar faksu siunčiami tais atvejais, kai toks siuntimo būdas yra suderintas su atitinkama valstybės institucija.

Jei dokumentas bus siunčiamas tik elektroniniu paštu ar faksu, rengiamas tik vienas jo egzempliorius. Tokie dokumentai privalo būti pasirašyti, užregistruoti ir turėti žymą „Originalas nebus siunčiamas“. Siunčiant dokumentą elektroniniu paštu, turi būti siunčiama skaitmeninė dokumento kopija.

Telekomunikacijų tinklais įslaptinta informacija, žymima slaptumo žymomis „Slaptai“, „Konfidencialiai“ ir „Riboto naudojimo“, perduodama tik užšifruota, išskyrus Valstybės ir tarnybos paslapčių įstatymo 42 straipsnio 4 dalyje nustatytus atvejus. Įslaptintą informaciją, žymimą slaptumo žyma „Visiškai slaptai“, perduoti telekomunikacijų tinklais draudžiama.

101. Policijos departamento padaliniai nesusirašinėja siunčiamaisiais raštais, o reikalingą informaciją vienas kitam teikia telefonu arba elektroniniu paštu. Jei informaciją reikia pateikti raštu, tai daroma surašant tarnybinį pranešimą, pažymą ar ataskaitą, o jei reikia gauti informaciją – rašomas prašymas.

Siekiant sumažinti dokumentų srautą, rekomenduojama nesusirašinėti su policijos įstaigomis tais klausimais, kurie gali būti sprendžiami telefonu arba elektroniniu paštu.

102. Policijos departamente dokumentų valdymas elektroniniu būdu vykdomas policijos generalinio komisaro nustatyta tvarka.

Dokumentų pasirašymas ir tvirtinimas

103. Policijos generalinis komisaras pagal kompetenciją pasirašo įsakymus, nurodymus, sutartis, dokumentus, adresuotus valstybinės valdžios, valdymo institucijų vadovams, Lietuvos Respublikos Seimo nariams, juridiniams ir fiziniams asmenims.

104. Sutartis dėl Policijos departamento ir kitų policijos įstaigų dalyvavimo Europos Sąjungos ir užsienio valstybių fondų lėšomis finansuojamuose projektuose pasirašo policijos generalinis komisaras arba atitinkamos policijos įstaigos vadovas. Jei dalyvauti projekte reikalingas papildomas finansavimas iš Policijos departamento centralizuotų priemonių programos sąmatos lėšų, sutartis dėl dalyvavimo projektuose pasirašo policijos generalinis komisaras.

Policijos įstaigos gali dalyvauti tokiuose projektuose tik suderinusios su Tarptautinio bendradarbiavimo valdyba ir su Finansų valdyba (jei reikalingas papildomas finansavimas iš Policijos departamento centralizuotų priemonių programos sąmatos lėšų), apsvarsčius šį klausimą Policijos departamento strateginio planavimo grupėje ir gavus policijos generalinio komisaro leidimą.

105. Policijos generalinis komisaras ar jo įgaliotas policijos generalinio komisaro pavaduotojas pagal kompetenciją tvirtina:

105.1. Policijos departamento specialiųjų priemonių planus;

105.2. Policijos departamento padalinių metinius veiklos planus;

105.3. tarnybinių patikrinimų išvadas;

105.4. mokymo programas;

105.5. teisės aktų nustatyta tvarka kitus dokumentus.

106. Policijos generalinio komisaro pavaduotojai pagal kompetenciją pasirašo raštus fiziniams ir juridiniams asmenims, policijos įstaigoms, kuriuos pasirašyti įgalioja policijos generalinis komisaras.

107. Policijos departamento padalinių vadovai pagal savo kompetenciją turi teisę pasirašyti informacinio pobūdžio raštus ir raštus, kuriuos pasirašyti policijos generalinis komisaras įgaliojo įsakymu. Šie raštai įforminami atitinkamo Policijos departamento padalinio blanke.

108. Policijos departamento Teisės valdybos (toliau – Teisės valdyba) darbuotojai, policijos generaliniam komisarui įgaliojus, pasirašo atsiliepimus, skundus, pateikiamus administracinėse, civilinėse ir kitose bylose atstovaujant Policijos departamento interesams visų instancijų teismuose.

Teisės valdybos darbuotojai, turintys policijos generalinio komisaro įgaliojimus atstovauti teismuose, turi teisę pasirašyti raštus visų instancijų teismams ir Vyriausiajai administracinių ginčų komisijai.

109. Personalo valdybos ir Finansų valdybos viršininkai vizuoja Policijos departamento ir policijos įstaigų pareigybių sąrašus ir jų pakeitimus, kuriuos įsakymu tvirtina policijos generalinis komisaras arba jo įgaliotas policijos generalinio komisaro pavaduotojas.

110. Policijos įstaigos, Policijos departamento padaliniai visus dokumentus dėl policijos įstaigų finansavimo, pasirašomus Policijos departamento vadovybės, derina su Finansų valdybos viršininku, Policijos departamento Investicijų planavimo ir techninės plėtros valdybos (toliau – Investicijų planavimo ir techninės plėtros valdyba) viršininku ir policijos generalinio komisaro pavaduotoju, atsakingu už administravimo padalinių veiklos organizavimą, finansinių ir materialinių išteklių panaudojimą policijos sistemoje.

111. Finansinius dokumentus pasirašo:

111.1. policijos generalinis komisaras, o jo nesant, įgaliotas policijos generalinio komisaro pavaduotojas – Policijos departamento investicijų planą, finansinės ir ūkinės veiklos sutartis;

111.2. policijos generalinis komisaras arba jo įgaliotas policijos generalinio komisaro pavaduotojas – banko ir kasos dokumentus, programų sąmatų projektus ir programos sąmatas;

111.3. Finansų valdybos viršininkas, Finansų valdybos Finansų ir ekonomikos skyriaus viršininkas ir Finansų valdybos Buhalterinės apskaitos skyriaus viršininkas – antro parašo teise banko ir kasos dokumentus, buhalterinės apskaitos ir atskaitomybės dokumentus, Policijos departamento programų sąmatas, policijos generaliniam komisarui įgaliojus – kitus finansinius ir ūkinius dokumentus.

III. PAVEDIMŲ VYKDYMAS IR JŲ KONTROLĖ

112. Bendrasis skyrius kontroliuoja:

112.1. visų gautų ir užregistruotų Bendrajame skyriuje pavedimų vykdymo eigą ir terminus, kartą per savaitę įteikdamas atsakingam už pavedimo įvykdymą darbuotojui (toliau – vykdytojas) informacinį lapelį apie pavedimo vykdymo termino pabaigos artėjimą;

112.2. policijos generalinio komisaro įsakymuose (išskyrus įsakymais tvirtinamus vidaus organizacinius dokumentus) ir nurodymuose įtvirtintų pavedimų (kai pavedimas yra konkretus, nurodytas jo įvykdymo terminas ir atsakingas Policijos departamento padalinys ar policijos įstaiga) įvykdymo terminus (jeigu pačiame įsakyme ar nurodyme nenustatyta kitaip);

112.3. Policijos departamento vidaus organizaciniuose dokumentuose (išskyrus planus) įtvirtintų pavedimų (kai pavedimas yra konkretus, nurodytas jo įvykdymo terminas ir atsakingas Policijos departamento padalinys ar policijos įstaiga) įvykdymo terminus;

112.4. policijos generalinio komisaro ir policijos generalinio komisaro pavaduotojų pavedimų, duotų atsižvelgiant į Policijos departamento padalinių vadovų komandiruočių Lietuvos Respublikos teritorijoje ataskaitas, įvykdymo terminus (kai pavedimas yra konkretus, nurodytas jo įvykdymo terminas ir atsakingas Policijos departamento padalinys ar policijos įstaiga);

112.5. kitų policijos generalinio komisaro ir policijos generalinio komisaro pavaduotojų pavedimų (kai pavedimas yra konkretus, nurodytas jo įvykdymo terminas ir atsakingas Policijos departamento padalinys ar policijos įstaiga) įvykdymo terminus (jeigu policijos generalinis komisaras ar policijos generalinio komisaro pavaduotojas nenustato kitaip).

113. Likus 3 dienoms iki pavedimo įvykdymo termino pabaigos, vykdytojui elektroniniu paštu išsiunčiamas automatinis priminimas apie pavedimo įvykdymo terminą.

114. Paskutinę pavedimo įvykdymo termino dieną darbuotojui, paskyrusiam galutinį pavedimo vykdytoją (-us), elektroniniu paštu išsiunčiamas automatinis priminimas apie pavedimo įvykdymo terminą.

115. Laiku neįvykdžius pavedimo, kitą darbo dieną (arba artimiausio pasitarimo pas policijos generalinį komisarą metu) Bendrojo skyriaus vadovas apie tai informuoja policijos generalinio komisaro pavaduotoją, kuruojantį atitinkamą veiklos sritį, ar atsakingą už dokumento pavedimo įvykdymą Policijos departamento padalinį.

116. Atsakingo už pavedimo įvykdymą Policijos departamento padalinio ar policijos įstaigos vadovas arba jo paskirtas vykdytojas apie policijos generalinio komisaro įsakymuose, nurodymuose ir Policijos departamento vidaus organizaciniuose dokumentuose įtvirtintų pavedimų įvykdymą privalo elektroniniu paštu informuoti Bendrąjį skyrių.

117. Policijos generalinio komisaro ir policijos generalinio komisaro pavaduotojų pavedimų, duotų atsižvelgiant į Policijos departamento darbuotojų komandiruočių užsienyje ataskaitas, vykdymo eigą ir terminus kontroliuoja Tarptautinio bendradarbiavimo valdyba.

118. Policijos generalinio komisaro ir policijos generalinio komisaro pavaduotojų pavedimų, užrašytų Policijos departamente neregistruotuose dokumentuose (teisės aktų, raštų projektuose ir pan.), vykdymo eigą kontroliuoja Bendrojo skyriaus specialistai, dirbantys policijos generalinio komisaro ar policijos generalinio komisaro pavaduotojų priimamajame, nuolat primindami Policijos departamento padalinių, policijos įstaigų vadovams ir vykdytojams apie pavedimų įvykdymo terminus. Apie pavedimų vykdymo eigą Bendrojo skyriaus specialistai informuoja pavedimą davusį policijos generalinį komisarą ar jo pavaduotoją likus 3 dienoms iki pavedimo įvykdymo termino pabaigos.

119. Vykdytojas privalo apie pavedimo vykdymo eigą informuoti Bendrojo skyriaus specialistus. Policijos departamento padalinių ir policijos įstaigų vadovai pagal savo kompetenciją asmeniškai atsako už policijos generalinio komisaro, policijos generalinio komisaro pavaduotojo rezoliucijose nurodytų pavedimų įvykdymą, įvykdymo kokybę ir pateiktos informacijos apie įvykdytus pavedimus tikslumą.

120. Gautų pavedimų įvykdymo terminas skaičiuojamas nuo dokumento gavimo Policijos departamente dienos, o vidaus dokumentų – nuo jų pasirašymo ar patvirtinimo dienos.

121. Pavedimų įvykdymo terminas gali būti tipinis arba individualus.

122. Atskirų dokumentų kategorijų tipiniai pavedimų įvykdymo terminai nustatyti Lietuvos Respublikos įstatymuose, Lietuvos Respublikos Vyriausybės nutarimuose, šio reglamento 2 priede ir kituose teisės aktuose.

123. Individualus dokumentų užduočių įvykdymo terminas nurodomas dokumento tekste, rezoliucijoje arba priemonių planuose, kuriuos sudaro ir pagal kompetenciją tvirtina policijos įstaigos vadovas arba jo įgaliotas darbuotojas.

124. Jeigu per nustatytą terminą pavedimo negalima įvykdyti dėl priežasčių, nepriklausančių nuo vykdytojo, apie tai turi būti pranešta pavedimą pavedusiam vykdyti vidaus reikalų ministrui, vidaus reikalų viceministrui (toliau – viceministrui), Vidaus reikalų ministerijos kancleriui (toliau – kancleriui), Vidaus reikalų ministerijos padalinio vadovui, policijos generaliniam komisarui ar policijos generalinio komisaro pavaduotojui.

125. Pavedimų vykdymo terminai gali būti pratęsti Dokumentų, susijusių su Vidaus reikalų ministerijos veikla, rengimo, tvarkymo ir valdymo, pavedimų vykdymo kontrolės organizavimo instrukcijos, patvirtintos Lietuvos Respublikos vidaus reikalų ministro 2003 m. gegužės 29 d. įsakymu Nr. 1V-190 (Žin., 2003, Nr. 65-2985), ir kitų teisės aktų nustatyta tvarka.

126. Jei vidaus reikalų ministro, viceministro, kanclerio pavedimo neįmanoma įvykdyti nustatytu laiku, policijos generalinis komisaras ne vėliau kaip prieš 4 darbo dienas iki pavedimo įvykdymo termino pabaigos pateikia pavedimą skyrusiam vidaus reikalų ministrui, viceministrui, kancleriui argumentuotą raštą dėl pavedimo neįvykdymo nustatytu laiku. Būtina vadovautis nuostata, jog pavedimų įvykdymo terminas gali būti pratęstas tik išimtiniais atvejais. Gavus leidimą pratęsti įvykdymo terminą, būtina apie tai pranešti Bendrajam skyriui.

127. Policijos generalinio komisaro nustatytas terminas parengti teisės akto projektą gali būti pratęstas tik tuo atveju, kai vykdytojas policijos generaliniam komisarui pateikia motyvuotą prašymą ir policijos generalinio komisaro įsakymo dėl termino pratęsimo projektą, jei terminas buvo nustatytas įsakyme.

128. Kai Lietuvos Respublikos Vyriausybės pavedimas (nutarimas) negali būti nustatytu laiku įvykdytas, vykdytojas su motyvuotu prašymu kreipiasi į policijos generalinį komisarą išdėstydamas užduoties įvykdymo atidėjimo vėlesniam laikotarpiui priežastis ir pateikia Lietuvos Respublikos Vyriausybės nutarimo, kuriame duotas pavedimas, pakeitimo projektą.

129. Jeigu Lietuvos Respublikos Vyriausybės nutarime pavedimą nurodyta vykdyti Vidaus reikalų ministerijai, o Vidaus reikalų ministerija paveda Policijos departamentui ir pavedimas negali būti nustatytu laiku įvykdytas, vykdytojas su motyvuotu prašymu kreipiasi į policijos generalinį komisarą išdėstydamas užduoties įvykdymo atidėjimo vėlesniam laikotarpiui priežastis. Policijos generalinis komisaras, įvertinęs prašymo pagrįstumą ir pritaręs vykdytojo išdėstytiems motyvams, ne vėliau kaip prieš 14 darbo dienų iki įvykdymo termino pabaigos, suderinęs su viceministru, atsakingu už atitinkamą administravimo sritį, vidaus reikalų ministrui pateikia Lietuvos Respublikos Vyriausybės nutarimo, kuriame duotas pavedimas, pakeitimo projektą ir motyvuotą prašymą pratęsti pavedimo įvykdymo terminą.

130. Kai Lietuvos Respublikos Prezidento, Lietuvos Respublikos Seimo, Lietuvos Respublikos Vyriausybės kanceliarijos ir Ministro Pirmininko pavedimai negali būti nustatytu laiku įvykdyti, vykdytojas pavedimo įvykdymą kontroliuojančiai institucijai parengia vidaus reikalų ministro motyvuoto rašto projektą ir šį projektą ne vėliau kaip prieš 10 darbo dienų iki užduoties įvykdymo termino pabaigos pateikia policijos generaliniam komisarui. Policijos generalinis komisaras, pritaręs vykdytojo rašte išdėstytiems motyvams, suderinęs su viceministru, atsakingu už atitinkamą administravimo sritį, ne vėliau kaip prieš 7 darbo dienas iki įvykdymo termino pabaigos motyvuoto rašto projektą pateikia vidaus reikalų ministrui.

131. Pavedimas laikomas įvykdytu, jeigu išspręsti visi jame pateikti klausimai arba į juos atsakyta iš esmės. Jei pavedimas įvykdomas netinkamai, visa medžiaga nustatyta tvarka grąžinama rengėjams tobulinti šio reglamento ir kitų teisės aktų nustatyta tvarka pratęsus įvykdymo terminus.

132. Bendrasis skyrius kiekvieną savaitę elektroniniu paštu pagal Vidaus reikalų ministerijos Bendrojo departamento paklausimus teikia informaciją apie Lietuvos Respublikos Seimo, Prezidento, Lietuvos Respublikos Vyriausybės kanceliarijos ir Vidaus reikalų ministerijos pavedimų, kurių įvykdymo terminas yra pasibaigęs, vykdymo eigą.

IV. TEISĖS AKTŲ PROJEKTŲ RENGIMAS

Bendrieji teisės aktų projektų rengimo principai

133. Policijos departamentas rengia ar dalyvauja rengiant Lietuvos Respublikos Vyriausybės nutarimų, vidaus reikalų ministro, policijos generalinio komisaro įsakymų ir kitų teisės aktų, išskyrus Lietuvos Respublikos įstatymų ir Lietuvos Respublikos Seimo nutarimų, projektus (toliau – teisės aktų projektai).

134. Teisės aktų projektus paprastai rengia Policijos departamento padaliniai pagal kompetenciją.

Teisės aktų projektų rengimą policijos generalinis komisaras gali pavesti policijos įstaigoms pagal jų kompetenciją.

135. Rengiant teisės aktų projektus, visais atvejais turi būti laikomasi tarnybinio bendradarbiavimo ir efektyvumo principų, įtvirtintų Viešojo administravimo įstatyme (Žin., 1999, Nr. 60-1945; 2006, Nr. 77-2975).

136. Teisės aktų projektams rengti šio reglamento nustatyta tvarka gali būti sudaromos darbo grupės.

137. Lietuvos Respublikos Vyriausybės nutarimų, vidaus reikalų ministro įsakymų ir kitų teisės aktų projektai Policijos departamente pagal kompetenciją rengiami ir Vidaus reikalų ministerijai teikiami Lietuvos Respublikos Vyriausybės darbo reglamento, patvirtinto Lietuvos Respublikos Vyriausybės 1994 m. rugpjūčio 11 d. nutarimu Nr. 728 (Žin., 1994, Nr. 63-1238; 2009, Nr. 109-4650), ir Vidaus reikalų ministerijos darbo reglamento, patvirtinto Lietuvos Respublikos vidaus reikalų ministro 2004 m. sausio 13 d. įsakymu Nr. 1V-8 (Žin., 2004, Nr. 12-348; 2009, Nr. 62-2509), nustatyta tvarka.

138. Rengiami teisės aktų projektai turi atitikti Lietuvos Respublikos įstatymų ir kitų teisės norminių aktų rengimo tvarkos įstatymo (Žin., 1995, Nr. 41-991), Lietuvos Respublikos Vyriausybės darbo reglamento, Vidaus reikalų ministerijos darbo reglamento, Įstatymų ir kitų teisės aktų rengimo rekomendacijų, patvirtintų Lietuvos Respublikos teisingumo ministro 1998 m. rugpjūčio 17 d. įsakymu Nr. 104 (Žin., 1998, Nr. 87-2416; 2002, Nr. 50-1923), Dokumentų rengimo taisyklių, kitų teisės aktų, taip pat Valstybinės lietuvių kalbos komisijos nutarimų nuostatas.

139. Europos Sąjungos institucijose nagrinėjamų klausimų svarstymą, pozicijų rengimą ir tvirtinimą, dalyvavimą Europos Sąjungos Tarybos, Europos Sąjungos agentūrų ir tarptautinių organizacijų darbo grupių veikloje, ataskaitų rengimą ir iš to kylančių įsipareigojimų įgyvendinimą bei priimtų Europos Sąjungos teisės aktų įgyvendinimą koordinuoja ir kontroliuoja Tarptautinio bendradarbiavimo valdyba, vadovaudamasi Europos Sąjungos reikalų koordinavimo taisyklėmis, patvirtintomis Lietuvos Respublikos Vyriausybės 2004 m. sausio 9 d. nutarimu Nr. 21 (Žin., 2004, Nr. 8-184; 2005, Nr. 57-1950), Lietuvos Respublikos pozicijos Europos Sąjungos institucijose nagrinėjamais klausimais rengimo, derinimo, pristatymo ir Europos Sąjungos teisės (acquis communautaire) perkėlimo į Lietuvos Respublikos nacionalinę teisę ir jos įgyvendinimo koordinavimo Vidaus reikalų ministerijos kompetencijos klausimais tvarkos taisyklėmis, patvirtintomis Lietuvos Respublikos vidaus reikalų ministro 2004 m. balandžio 14 d. įsakymu Nr. 1V-120 (Žin., 2004, Nr. 57-2013), ir Europos Sąjungos reikalų koordinavimo policijos sistemoje tvarkos aprašu, patvirtintu Lietuvos policijos generalinio komisaro 2008 m. liepos 14 d. įsakymu Nr. 5-V-403.

140. Policijos departamente parengtų teisės aktų projektai, taip pat policijos įstaigų parengti ir Lietuvos Respublikos Vyriausybei teikiami teisės aktų projektai skelbiami Policijos departamento interneto svetainės skyriuje „Teisės aktų projektai“. Šiuos teisės aktų projektus su visa teisės aktų projektų lydimąja medžiaga interneto svetainėje skelbia ir į įstatymų ir kitų norminių teisės aktų projektų archyvą perkelia Bendrojo skyriaus atsakingas darbuotojas Bendrųjų reikalavimų valstybės ir savivaldybių institucijų ir įstaigų interneto svetainėms aprašo, patvirtinto Lietuvos Respublikos Vyriausybės 2003 m. balandžio 18 d. nutarimu Nr. 480 (Žin., 2003, Nr. 38-1739; 2006, Nr. 115-4376; 2009, Nr. 154-6976), nustatyta tvarka.

141. Teisės akto projekto rengėjas, suderinęs su Teisės valdyba, teisės aktų projektus, nurodytus reglamento 140 punkte, su visa teisės aktų projektų lydimąja medžiaga, nurodyta Bendrųjų reikalavimų valstybės ir savivaldybių institucijų ir įstaigų interneto svetainėms apraše, pateikia Bendrojo skyriaus atsakingam darbuotojui elektroniniu paštu ar elektronine laikmena (.doc arba .docx formatu) tą pačią dieną (ne vėliau kaip iki 15 val.), kurią teisės aktų projektai teikiami derinti suinteresuotoms ir kitoms įstaigoms. Kartu teisės akto projekto rengėjas užpildo ir Bendrojo skyriaus atsakingam darbuotojui elektroniniu paštu ar elektronine laikmena (MS Excel formatu) pateikia teisės aktų projektų stebėsenos kortelę pagal Informatikos ir ryšių departamento prie Vidaus reikalų ministerijos parengtą formą.

142. Bendrojo skyriaus atsakingas darbuotojas, gavęs teisės aktų projektus, juos su visa lydimąja medžiaga tą pačią dieną paskelbia Seimo teisės aktų informacinės sistemos projektų registravimo posistemyje, o teisės aktų projektų stebėsenos kortelę elektroniniu paštu išsiunčia Vidaus reikalų ministerijos Bendrajam departamentui.

143. Priėmus atitinkamą sprendimą dėl teisės akto projekto, teisės akto rengėjas šią informaciją elektroniniu paštu pateikia Bendrojo skyriaus atsakingam darbuotojui, kuris visus teisės akto projekto variantus kartu su visa teisės akto projekto lydimąja ir su projektu susijusia medžiaga perkelia į įstatymų ir kitų norminių teisės aktų projektų archyvą.

Teisės akto rengėjas, kol bus priimtas atitinkamas sprendimas dėl teisės akto projekto, atsako už parengto, patobulinto ar patikslinto teisės akto projekto, jo lydimosios medžiagos, atnaujinta informacija papildytų teisės aktų projektų stebėsenos kortelių ir kitos būtinos informacijos pateikimą laiku Bendrojo skyriaus atsakingam darbuotojui, kontroliuoja, ar jo pateikta medžiaga yra tinkamai ir laiku paskelbta (perkelta), ir, jei reikia, teikia pastabas Bendrojo skyriaus atsakingam darbuotojui.

Policijos generalinio komisaro priimami teisės aktai

144. Policijos generalinio komisaro įsakymas yra individualus ar bendrasis teisės aktas, kuriame nustatomos, keičiamos ar naikinamos teisės ir pareigos, kurias policijos generaliniam komisarui nustatyti, keisti ar naikinti leidžia Lietuvos Respublikos Konstitucija, Lietuvos Respublikos įstatymai, Lietuvos Respublikos Vyriausybės nutarimai ir kiti teisės aktai.

145. Policijos generalinis komisaras įsakymais tvirtina tuos teisės aktus, kuriuose nustatomos individualios ar bendrosios elgesio taisyklės, teisės ir pareigos jam pavaldiems ir nepavaldiems asmenims.

146. Policijos generalinio komisaro nurodymai rengiami ir priimami siekiant Policijos departamento padaliniams, policijos įstaigoms paaiškinti, kaip įgyvendinti Lietuvos Respublikos įstatymų, Lietuvos Respublikos tarptautinių sutarčių, Lietuvos Respublikos Vyriausybės nutarimų, vidaus reikalų ministro, policijos generalinio komisaro įsakymų ir kitų teisės aktų nuostatas.

147. Rengdamas policijos generalinio komisaro įsakymo projektą, rengėjas išanalizuoja galiojančius policijos generalinio komisaro įsakymus atitinkamoje srityje ir, esant būtinybei, parengia policijos generalinio komisaro įsakymo, kuriuo susisteminamos visos atitinkamą sritį reglamentuojančios nuostatos arba kuriuo pakeičiamos ar panaikinamos neaktualios, neatitinkančios galiojančių teisės aktų nuostatos, projektą.

148. Policijos generalinio komisaro įsakymai ir nurodymai įforminami Lietuvos policijos generalinio komisaro blanke, o įsakymais tvirtinami teisės aktai (instrukcija, taisyklės, aprašas ir pan.) įforminami ne blanke.

Kai įsakymo sudarytojai yra kelių institucijų vadovai, įsakymas įforminamas ne blanke Dokumentų rengimo taisyklių nustatyta tvarka.

149. Teisės akto rengėjas, prieš teikdamas įsakymą ar nurodymą pasirašyti policijos generaliniam komisarui ar policijos generalinio komisaro pavaduotojui, įsakymo ar nurodymo paskutinio lapo antroje pusėje pateikia paskirstymo rodyklę ir pasirašo, nurodydamas savo pareigas, vardą ir pavardę.

Teisės akto rengėjas, prieš teikdamas įsakymą ar nurodymą registruoti, po paskirstymo rodykle užrašo jo pateikimo Bendrajam skyriui datą.

150. Įgaliotų policijos generalinio komisaro pavaduotojų įsakymai ir policijos generalinio komisaro pavaduotojo, laikinai einančio policijos generalinio komisaro pareigas, įsakymai ir nurodymai įforminami Lietuvos policijos generalinio komisaro blanke.

151. Įsakymus ir nurodymus, pasirašytus policijos generalinio komisaro, policijos generalinio komisaro pavaduotojų, pasirašymo dieną registruoja ir jų kopijas pagal rengėjo surašytą paskirstymo rodyklę išsiunčia Bendrasis skyrius.

152. Policijos generalinio komisaro pasirašyto įsakymo ar nurodymo veiklos klausimais variantas (.doc arba .docx formatu) Bendrojo skyriaus atsakingam darbuotojui atsiunčiamas elektroniniu paštu tuo atveju, jeigu teisės aktas skelbiamas Policijos departamento interneto svetainėje (skyriuje „Teisės aktai“ arba intranete) arba leidinyje „Valstybės žinios“.

153. Jei policijos generalinio komisaro įsakymu ar nurodymu yra keičiamas (pildomas) galiojantis teisės aktas, kuris yra skelbiamas Policijos departamento interneto svetainėje (skyriuje „Teisės aktai“ ir (arba) intranete), rengėjas parengia ir, kartu su reglamento 152 punkte nurodytu dokumentu, elektroniniu paštu pateikia Bendrojo skyriaus atsakingam darbuotojui aktualią keičiamo (pildomo) teisės akto redakciją. Bendrojo skyriaus atsakingas darbuotojas šią teisės akto redakciją paskelbia Policijos departamento interneto svetainėje (skyriuje „Teisės aktai“ ir (arba) intranete).

154. Įsakymai ir nurodymai nuskaitomi ir skelbiami Policijos departamento interneto svetainėje ir intranete – Policijos teisės aktų duomenų bazėje (toliau – teisės aktų duomenų bazė) naudojant dokumentų registracijos posistemį.

Įsakymai ir nurodymai veiklos klausimais, taip pat jų aktualios redakcijos yra skelbiami teisės aktų duomenų bazėje, jeigu nėra nurodyta kitaip. Jeigu įsakymas ar nurodymas veiklos klausimais neturi būti skelbiamas, teisės akto rengėjas paskirstymo rodyklėje pažymi „Neskelbti“.

Jei įsakymą ar nurodymą yra tikslinga skelbti Policijos departamento interneto svetainėje (skyriuje „Teisės aktai“), tai įrašoma įsakymo ar nurodymo tekste. Sprendimą dėl įsakymo ar nurodymo skelbimo Policijos departamento interneto svetainėje tikslingumo priima padalinio, kuriame dirba teisės akto rengėjas, vadovas.

Įsakymai tarnybos eigos klausimais Policijos departamento interneto svetainėje (skyriuje „Teisės aktai“) ir teisės aktų duomenų bazėje neskelbiami. Jeigu teisės aktą yra tikslinga skelbti, rengėjas paskirstymo rodyklėje pažymi „Vidiniam naudojimui (intranete)“.

Įsakymai dėl atostogų ir komandiruočių neskelbiami, išskyrus įsakymus dėl Policijos departamento vadovybės ir padalinių vadovų atostogų ir komandiruočių bei įsakymus dėl darbuotojų kasmetinių atostogų grafikų.

Sprendimą dėl teisės akto skelbimo leidinyje „Valstybės žinios“ priima Teisės valdybos viršininkas, vizuodamas teisės akto projektą.

155. Policijos generalinio komisaro įsakymai ir nurodymai saugomi Bendrajame skyriuje.

Teisės aktų leidybos iniciatyva

156. Pasiūlymus dėl teisės aktų projektų ir galiojančių teisės aktų tobulinimo policijos generaliniam komisarui teikia policijos generalinio komisaro pavaduotojai, Policijos departamento padalinių ar policijos įstaigų vadovai.

157. Policijos departamento padaliniai, policijos įstaigos, pagal savo kompetenciją negalėdami išspręsti su jų valdymo sritimis susijusių klausimų, gali teikti teisės aktų projektus policijos generaliniam komisarui, kai šiuos projektus vizuoja atitinkamą sritį kuruojantis policijos generalinio komisaro pavaduotojas.

158. Policijos departamento padaliniai, policijos įstaigos, siūlydami rengti teisės akto projektą, kuriame numatoma iš esmės keisti arba nustatyti teisinių santykių reguliavimą, policijos generaliniam komisarui parengia tarnybinį pranešimą, kuriame išdėsto teisės akte sprendžiamos problemos esmę, teisės akto tikslus ir uždavinius, laukiamus teigiamus rezultatus bei siūlymus dėl darbo grupės sudarymo.

Teisės aktų projektų svarstymas Policijos departamente

159. Policijos departamento padalinių, policijos įstaigų pasiūlymai dėl teisės aktų rengimo (toliau – siūlymas) ir teisės aktų projektai pateikiami policijos generaliniam komisarui.

160. Policijos generalinis komisaras, esant būtinumui, paveda Policijos departamento padaliniui pagal kompetenciją per policijos generalinio komisaro rezoliucijoje nurodytą terminą išnagrinėti teisės akto projektą ar siūlymo tikslingumą.

161. Policijos departamento padalinys pagal kompetenciją parengia pastabas, ar teisės akto projektas arba siūlymas atitinka bendrąją policijos veiklos strategiją, įvertina, ar teisės akto projektas arba siūlymas gali daryti įtaką kriminogeninei situacijai ir koks tikėtinas poveikis.

162. Tarptautinio bendradarbiavimo valdyba įvertina teisės akto projekto ar siūlymo atitiktį Europos Sąjungos ir tarptautinei teisei.

163. Policijos departamento Imuniteto valdyba įvertina teisės akto projektą arba siūlymą antikorupciniu požiūriu.

164. Personalo valdyba įvertina teisės akto projektą arba siūlymą dėl personalo politikos formavimo ir įgyvendinimo policijos sistemoje.

165. Investicijų planavimo ir techninės plėtros valdyba įvertina, ar teisės akto projektas arba siūlymas atitinka investicijų ir techninės plėtros politiką ir jos įgyvendinimą policijos sistemoje.

166. Finansų valdyba įvertina teisės akto projektą arba siūlymą dėl galimų papildomų išlaidų bei galimybių finansuoti.

167. Policijos informacijos valdyba įvertina teisės akto projektą ar siūlymą, kuriame yra nuostatų, susijusių su informacinių technologijų ar ryšių naudojimu bei asmens duomenų tvarkymu.

168. Teisės valdyba įvertina, ar siūlymas arba teisės akto projektas neprieštarauja galiojantiems teisės aktams ir ar atitinka juridinės technikos taisykles, taip pat apibendrina Policijos departamento padalinių teiktas pastabas ir teikia policijos generaliniam komisarui bendrą teisės akto projekto įvertinimą.

169. Jeigu teisės akto projekto ar siūlymo nepavyksta išnagrinėti laiku, nurodytų Policijos departamento padalinių vadovai su motyvuotu prašymu gali kreiptis į policijos generalinį komisarą dėl termino pratęsimo.

170. Policijos generaliniam komisarui iš esmės nepritarus parengtam teisės akto projektui ar siūlymui, Teisės valdyba grąžina Policijos departamento padaliniui ar policijos įstaigai, parengusiai teisės akto projektą ar siūlymą (toliau – iniciatorius), jos pateiktą medžiagą su apibendrintu įvertinimu.

171. Policijos generaliniam komisarui iš esmės pritarus parengtam teisės akto projektui ar siūlymui, Teisės valdyba pateikia iniciatoriui apibendrintas pastabas ir siūlymus dėl teisės akto projekto rengimo ar parengto teisės akto projekto.

172. Iniciatorius parengtus teisės aktų projektus teisės aktų nustatyta tvarka pagal kompetenciją privalo derinti su policijos generalinio komisaro pavaduotojais, suinteresuotais Policijos departamento padaliniais ar policijos įstaigomis.

173. Teisės aktų projektų derinimo elektroniniu būdu tvarką Policijos departamente nustato Elektroninio dokumentų derinimo tvarkos aprašas.

174. Teisės aktų projektai su valstybės valdymo institucijomis derinami vadovaujantis Lietuvos Respublikos Vyriausybės darbo reglamento ir Vidaus reikalų ministerijos darbo reglamento nuostatomis.

Teisės aktų, sutarčių, susitarimų, kitų dokumentų projektų vizavimo tvarka Policijos departamente

175. Policijos departamente parengti teisės aktų, sutarčių, susitarimų, kitų dokumentų projektai policijos generaliniam komisarui, policijos generalinio komisaro pavaduotojams teikiami pasirašyti tik tuo atveju, kai juos teisės aktų nustatyta tvarka pagal kompetenciją vizuoja Policijos departamento padalinių, policijos įstaigų vadovai.

176. Policijos departamente, policijos įstaigose parengtų teisės aktų, sutarčių, susitarimų projektai Policijos departamento padalinių vadovų vizuojami, kai pritariama šių projektų turiniui.

177. Jeigu Policijos departamento padalinio vadovas nepritaria teisės akto, sutarties, susitarimo projekto turiniui, rengėjas neatidėliodamas privalo organizuoti pasitarimą, kad būtų išspręsti iškilę klausimai.

178. Pasitarime neišsprendus kilusių klausimų, Policijos departamento padalinio vadovas vizuoja teisės aktą su pastaba „Iš esmės projektui nepritariu“ arba „Nepritariu projekto nuostatai (-oms) (nurodoma kokiai)“. Jeigu būtinas išsamesnis paaiškinimas, vizuojama, tačiau pastabos išdėstomos atskirame lape.

179. Suinteresuotiems Policijos departamento padaliniams pateikti derinti teisės aktų projektai vizuojami, jei projektą vizavo Policijos departamento padalinio ar darbo grupės vadovas, atsakingas už teisės akto parengimą.

180. Teisės valdybos darbuotojai vizuoja tik norminio pobūdžio teisės aktus ar dokumentus.

181. Policijos departamento padalinių parengtų organizacinio, informacinio pobūdžio dokumentų ir teisės aktų projektų derinimo ir vizavimo elektroniniu būdu informacinėje sistemoje tvarką nustato Elektroninio dokumentų derinimo tvarkos aprašas.

182. Valstybės valdymo institucijų ir įstaigų vadovų priimamų teisės aktų, sutarčių, susitarimų projektai pagal kompetenciją Policijos departamente vizuojami, kai jiems pritariama, ir rašoma pastaba, kai nepritariama šių projektų turiniui.

183. Pateiktus derinti kitų institucijų teisės aktų projektus policijos generalinis komisaras vizuoja tik tada, kai dėl šių teisės aktų projektų teikę pastabas ir pasiūlymus Policijos departamento padaliniai juos išanalizuoja ir vizuoja šių teisės aktų projektų kopijas (policijos generaliniam komisarui pavizavus, teisės akto projekto kopijos su Policijos departamento padalinių vadovų vizomis pridedamos prie derinimo medžiagos). Jeigu dėl pateikto vizuoti teisės akto projekto policijos generalinis komisaras turi pastabų ar pasiūlymų, jis vizuoja jį su pastaba. Pastabos išdėstomos atskirame lape.

184. Policijos departamente ar kitoje policijos įstaigoje parengtas policijos generalinio komisaro ir valstybės valdymo institucijos ar įstaigos vadovo bendro įsakymo projekto egzempliorius paprastai yra vizuojamas tik tos institucijos, kurioje turi likti patvirtinto įsakymo originalo egzempliorius, atsakingų darbuotojų.

185. Policijos departamente ar kitoje policijos įstaigoje parengtą ir įstaigoms prie Vidaus reikalų ministerijos ir ministerijos administracijos padaliniams derinti teikiamą teisės akto projektą (ir priedus, jeigu jų yra) turi vizuoti projektą rengęs valstybės tarnautojas ir jo tiesioginis vadovas, teisininkas, teisės akto rengėjo padalinį kuruojantis policijos generalinio komisaro pavaduotojas, policijos generalinis komisaras.

V. UŽSIENIO VALSTYBIŲ INSTITUCIJŲ, TARPTAUTINIŲ INSTITUCIJŲ IR ORGANIZACIJŲ ATSTOVŲ VIZITAI

186. Užsienio valstybių institucijų, tarptautinių institucijų ir organizacijų atstovų (toliau – užsienio institucijų atstovai) susitikimus su policijos generaliniu komisaru, policijos generalinio komisaro pavaduotojais paprastai organizuoja Tarptautinio bendradarbiavimo valdyba.

187. Jeigu susitikimuose su užsienio institucijų atstovais dalyvauja policijos generalinis komisaras, policijos generalinio komisaro pavaduotojai, susitikimo programą ir sąmatą rengia ir derina Tarptautinio bendradarbiavimo valdyba, o susitikimą organizuoja ir pažymą su aktualia susitikimui informacija rengia Tarptautinio bendradarbiavimo valdyba kartu su atitinkamais Policijos departamento padaliniais ar policijos įstaigomis.

188. Policijos departamento padaliniai ir policijos įstaigos užsienio institucijų atstovų vizitus Policijos departamente ar atitinkamoje policijos įstaigoje derina su Tarptautinio bendradarbiavimo valdyba, informaciją apie tai pateikdami ne vėliau kaip prieš 3 darbo dienas iki numatomo vizito.

189. Susitikimų su užsienio institucijų atstovų delegacijomis metu rašomos atmintinės (3 priedas), kurios per 3 darbo dienas pateikiamos Tarptautinio bendradarbiavimo valdybai.

VI. ASMENŲ PRAŠYMŲ, SKUNDŲ, PRANEŠIMŲ NAGRINĖJIMAS

190. Asmenų skundai, pranešimai (toliau – skundai), prašymai, gauti Policijos departamente paštu ar asmenims apsilankius Bendrojo skyriaus priimamajame (ne darbo dienomis ir valandomis bei švenčių dienomis asmenis priima Policijos departamento Viešosios policijos valdybos (toliau – Viešosios policijos valdyba) Operatyvaus valdymo ir apsaugos skyriaus darbuotojas), priimami, perduodami nagrinėti ir nagrinėjami vadovaujantis Viešojo administravimo įstatymu, Teisės gauti informaciją iš valstybės ir savivaldybių įstaigų įstatymu (Žin., 2000, Nr. 10-236; 2005, Nr. 139-5008), Asmenų prašymų nagrinėjimo ir jų aptarnavimo viešojo administravimo institucijose, įstaigose ir kituose viešojo administravimo subjektuose taisyklėmis, patvirtintomis Lietuvos Respublikos Vyriausybės 2007 m. rugpjūčio 22 d. nutarimu Nr. 875 (Žin., 2007, Nr. 94-3779), Asmenų aptarnavimo Lietuvos Respublikos vidaus reikalų ministerijoje taikant „vieno langelio“ principą taisyklėmis, patvirtintomis Lietuvos Respublikos vidaus reikalų ministro 2007 m. spalio 18 d. įsakymu Nr. 1V-361 (Žin., 2007, Nr. 110-4526), Asmenų aptarnavimo Policijos departamente prie Lietuvos Respublikos vidaus reikalų ministerijos taisyklėmis, patvirtintomis Lietuvos policijos generalinio komisaro 2008 m. balandžio 29 d. įsakymu Nr. 5-V-218 (toliau – Asmenų aptarnavimo Policijos departamente taisyklės).

Pranešimų, pateiktų policijai elektroniniu būdu, duomenų tvarkymą nustato Laikinosios pranešimų policijai, teikiamų elektroniniu būdu, duomenų tvarkymo taisyklės, patvirtintos Lietuvos policijos generalinio komisaro 2010 m. birželio 30 d. įsakymu Nr. 5-V-546.

191. Bendrojo skyriaus priimamojo darbuotojas, priėmęs rašytinį skundą, įteikia, o jeigu skundas gautas paštu (arba elektroniniu būdu), Bendrojo skyriaus raštinės darbuotojas per 2 darbo dienas nuo skundo gavimo Policijos departamente dienos asmens nurodytu adresu (arba elektroninio pašto adresu, jeigu skundas pateiktas elektroniniu būdu) išsiunčia pažymą apie priimtą skundą, vadovaudamasis Lietuvos Respublikos Vyriausybės 2006 m. gruodžio 22 d. nutarimu Nr. 1326 „Dėl skundo priėmimo faktą patvirtinančio dokumento formos patvirtinimo“ (Žin., 2006, Nr. 141-5428).

Asmens prašymu gali būti įteikiama spaudu pažymėta skundo kopija.

192. Bendrojo skyriaus priimamojo darbuotojas, priėmęs rašytinį prašymą, asmens pageidavimu įteikia, o jeigu prašymas gautas paštu (arba elektroniniu būdu), Bendrojo skyriaus raštinės darbuotojas asmens pageidavimu per 2 darbo dienas nuo prašymo gavimo Policijos departamente dienos išsiunčia pranešimą apie prašymo registraciją (4 priedas), vadovaudamasis Asmenų prašymų nagrinėjimo ir jų aptarnavimo viešojo administravimo institucijose, įstaigose ir kituose viešojo administravimo subjektuose taisyklių nuostatomis. Asmens prašymu gali būti įteikiama spaudu pažymėta prašymo kopija.

193. Viešosios policijos valdybos Operatyvaus valdymo ir apsaugos skyriaus darbuotojas, priėmęs asmens skundą ar prašymą ne darbo dienomis ar valandomis bei švenčių dienomis, asmeniui įteikia spaudu pažymėtą prašymo kopiją ir Policijos registruojamų įvykių registro duomenų tvarkymo taisyklių, patvirtintų Lietuvos policijos generalinio komisaro 2007 m. gruodžio 27 d. įsakymu Nr. 5-V-850 (2009 m. birželio 30 d. įsakymo Nr. 5-V-464 redakcija), nustatytais atvejais įregistruoja informaciją Policijos registruojamų įvykių registre. Gautas skundas ar prašymas artimiausią darbo dieną pateikiamas Bendrajam skyriui.

194. Dokumentai su policijos generalinio komisaro, policijos generalinio komisaro pavaduotojo, o jiems pavedus su Policijos departamento padalinių vadovų rezoliucija turi būti perduodami Bendrajam skyriui nustatyta tvarka toliau tvarkyti.

195. Rezoliucija rašoma dokumento laisvame plote tarp dokumento sudarytojo pavadinimo ir dokumento teksto, neliečiant kitų rekvizitų. Rezoliucijoje, be nurodomų dokumento užduočių vykdytojų, gali būti trumpai, aiškiai ir konkrečiai išdėstoma, kaip spręsti dokumente keliamus klausimus, taip pat gali būti nurodomas užduoties įvykdymo terminas.

196. Atsakant asmeniui į prašymą ar skundą, turi būti atsakyta į visus jo iškeltus klausimus.

197. Policijos generalinis komisaras, policijos generalinio komisaro pavaduotojai ir Policijos departamento padalinių vadovai pagal kompetenciją ne rečiau kaip kartą per mėnesį nustatytomis dienomis per iš anksto nustatytas priėmimo valandas priima asmenis.

198. Asmenų priėmimą organizuoja, priėmimo grafiką sudaro ir Policijos departamento interneto svetainėje skelbia Bendrojo skyriaus priimamojo atsakingas darbuotojas. Grafiką tvirtina policijos generalinis komisaras.

199. Asmenys ir jų transporto priemonės įleidžiami į Policijos departamento pastatų kompleksą ir jiems priskirtą teritoriją, vadovaujantis Policijos departamento prie Lietuvos Respublikos vidaus reikalų ministerijos pastatų komplekso ir jam priskirtos teritorijos fizinės apsaugos bei patekimo į juos kontrolės instrukcijos, patvirtintos Lietuvos policijos generalinio komisaro 2009 m. rugsėjo 29 d. įsakymu Nr. 5-V-703, nustatyta tvarka.

VII. VISUOMENĖS INFORMAVIMAS

Informacijos teikimas telefonu

200. Policijos departamente informaciją telefonu asmenims pagal kompetenciją teikia Bendrojo skyriaus priimamasis ir Viešosios policijos valdybos Operatyvaus valdymo ir apsaugos skyrius.

201. Policijos departamente ne darbo dienomis ir valandomis informaciją telefonu teikia Viešosios policijos valdybos Operatyvaus valdymo ir apsaugos skyrius.

202. Policijos departamento padalinių vadovai yra atsakingi už tai, kad su jų veikla susijusi informacija būtų reguliariai pateikiama Bendrojo skyriaus priimamajam ir Viešosios policijos valdybai.

203. Policijos departamente asmenims informacija telefonu teikiama vadovaujantis Asmenų aptarnavimo Policijos departamente taisyklėmis, šiuo reglamentu ir kitais teisės aktais.

Informacijos teikimas visuomenės informavimo priemonėms ir pagal visuomenės paklausimus

204. Informaciją apie Policijos departamento veiklą visuomenės informavimo priemonėms teikia Komunikacijos skyrius.

205. Komunikacijos skyriaus išplatinti pranešimai visuomenės informavimo priemonėms privalo atitikti oficialią policijos generalinio komisaro poziciją.

206. Komunikacijos skyrius visuomenės informavimo priemonėms informaciją teikia šiais būdais ir formomis:

206.1. organizuodamas policijos generalinio komisaro, policijos generalinio komisaro pavaduotojų, Policijos departamento padalinių ar policijos įstaigų vadovų susitikimus su visuomenės informavimo priemonių atstovais;

206.2. dalyvaudamas organizuojant Policijos departamento ir policijos įstaigų viešuosius renginius;

206.3. rengdamas informacinius pranešimus;

206.4. organizuodamas spaudos konferencijas.

207. Komunikacijos skyrius operatyviai reaguoja į visuomenės informavimo priemonėse pasirodžiusius tikrovės neatitinkančius duomenis, susijusius su policijos veikla, ir, suderinęs su policijos generaliniu komisaru ar policijos generalinio komisaro pavaduotoju, atsakingu už tam tikrą veiklos sritį, pateikia žiniasklaidai oficialią policijos generalinio komisaro poziciją.

208. Į visuomenės paklausimus atsakoma Teisės gauti informaciją iš valstybės ir savivaldybių įstaigų įstatymo, Visuomenės informavimo įstatymo (Žin., 1996, Nr. 71-1706; 2006, Nr. 82-3254), Lietuvos Respublikos Vyriausybės 1999 m. spalio 22 d. nutarimo Nr. 1175 „Dėl Informacijos apie aplinką Lietuvos Respublikoje teikimo visuomenei tvarkos aprašo patvirtinimo“ (Žin., 1999, Nr. 90-2660; 2005, Nr. 26-831; 2010, Nr. 19-864) ir Lietuvos policijos generalinio komisaro 2008 m. gruodžio 23 d. įsakymo Nr. 5-V-796 „Dėl Informacijos teikimo viešosios informacijos rengėjams ir platintojams reglamento patvirtinimo“ nustatyta tvarka.

209. Policijos departamentas informaciją internete skelbia vadovaudamasis Policijos departamento prie Vidaus reikalų ministerijos interneto svetainės tvarkymo nuostatais, patvirtintais Lietuvos policijos generalinio komisaro 2009 m. gegužės 22 d. įsakymu Nr. 5-V-364.

VIII. LIETUVOS POLICIJOS ŠTANDARTAS

210. Lietuvos policijos štandartas (toliau – štandartas) simbolizuoja policijos pareigūnų vienybę, garbę ir ištikimybę duotai priesaikai.

211. Štandartas naudojamas vadovaujantis Lietuvos policijos štandarto nuostatais, patvirtintais Lietuvos policijos generalinio komisaro 2004 m. rugpjūčio 25 d. įsakymu Nr. V-413 (2010 m. rugsėjo 21 d. įsakymo Nr. 5-V-727 redakcija).

IX. TARNYBINĖS KOMANDIRUOTĖS

212. Tarnybinės komandiruotės organizuojamos ir įforminamos vadovaujantis Tarnybinių komandiruočių išlaidų apmokėjimo biudžetinėse įstaigose taisyklių, patvirtintų Lietuvos Respublikos Vyriausybės 2004 m. balandžio 29 d. nutarimu Nr. 526 (Žin., 2004, Nr. 74-2555), nuostatomis.

Tarnybinės komandiruotės Lietuvoje

213. Įsakymus dėl Policijos departamento padalinių darbuotojų tarnybinių komandiruočių Lietuvos Respublikos teritorijoje pasirašo policijos generalinis komisaras arba jo įgaliotas policijos generalinio komisaro pavaduotojas.

214. Sprendimas dėl Policijos departamento padalinių darbuotojų siuntimo į tarnybinę komandiruotę vienai darbo dienai Lietuvos Respublikos teritorijoje įforminamas policijos generalinio komisaro ar jo įgalioto policijos generalinio komisaro pavaduotojo arba įgalioto Policijos departamento padalinio vadovo rezoliucija, patvirtinančia, kad tarnybinis pranešimas dėl siuntimo į tarnybinę komandiruotę vienai darbo dienai ar darbuotojo prašymas išvykti iš nuolatinės darbo vietos suderintas. Jei į tarnybinę komandiruotę vykstama visuomeniniu transportu, tarnybinis pranešimas ar darbuotojo prašymas turi būti suderintas su Finansų valdyba.

Tarnybiniame pranešime dėl siuntimo į tarnybinę komandiruotę vienai darbo dienai ar darbuotojo prašyme išvykti iš nuolatinės darbo vietos nurodomas darbuotojo vardas, pavardė, pareigos, tarnybinis pavedimas arba tarnybinė užduotis, vietovė, į kurią vykstama, numatoma išvykimo trukmė, transporto priemonė, su kuria vykstama.

Tarnybinis pranešimas ar prašymas saugomas Policijos departamento padalinyje, kuriame dirba tarnybinį pavedimą arba tarnybinę užduotį surašęs darbuotojas.

215. Teritorinių policijos įstaigų vadovai už prižiūrimos teritorijos ribų išvyksta Lietuvos policijos generalinio komisaro 2003 m. lapkričio 25 d. įsakymo Nr. V-596 „Dėl teritorinių policijos įstaigų vadovų išvykų“ nustatyta tvarka.

216. Darbuotojai, grįžę iš tarnybinių komandiruočių Lietuvos Respublikoje, apie pavedimo ar užduoties atlikimą raštu arba žodžiu informuoja Policijos departamento padalinio vadovą, jeigu kitaip nenustatyta policijos generalinio komisaro įsakyme dėl komandiruotės.

217. Policijos departamento padalinių, policijos įstaigų vadovai ir darbuotojai, dalyvavę kvalifikacijos tobulinimo renginiuose Lietuvoje, kuriuos organizavo Europos policijos kolegija (CEPOL) ir kitos užsienio policijos mokymo ar kvalifikacijos tobulinimo įstaigos ar institucijos, grįžę iš jų, ataskaitą pateikia policijos generaliniam komisarui, o Personalo valdybai pateikia ataskaitos ir gautos mokomosios medžiagos kopijas.

218. Teisės valdybos darbuotojai, atstovavę Policijos departamentui ir kitoms policijos įstaigoms teismuose ir grįžę iš komandiruočių, žodžiu arba raštu atsiskaito policijos generalinio komisaro pavaduotojui, organizuojančiam ir koordinuojančiam Teisės valdybos veiklą.

Tarnybinės komandiruotės užsienyje

219. Policijos departamento padalinių darbuotojų vykimo į tarnybines komandiruotes užsienyje klausimus sprendžia policijos generalinis komisaras arba jo įgaliotas policijos generalinio komisaro pavaduotojas.

220. Kai tarnybinė komandiruotė užsienyje yra finansuojama iš Policijos departamento centralizuotų priemonių programos sąmatos lėšų, policijos įstaigų vadovų ir darbuotojų vykimo į tarnybines komandiruotes užsienyje klausimus sprendžia policijos generalinis komisaras arba jo įgaliotas policijos generalinio komisaro pavaduotojas.

Policijos generalinis komisaras arba jo įgaliotas policijos generalinio komisaro pavaduotojas priima sprendimus dėl vykimo į tarnybinę komandiruotę užsienyje remdamasis Policijos departamento padalinio vadovo arba policijos įstaigos vadovo pasirašytu motyvuotu tarnybiniu pranešimu, kuriame išdėstomas komandiruotės tikslas, trukmė, dalyvavimo sąlygos (įskaitant finansavimą), nagrinėjamų klausimų esmė, vykimo tikslingumas ir siūlomos kandidatūros. Esant poreikiui pateikiama kita su komandiruote užsienyje susijusi informacija.

Policijos departamento padalinio vadovo arba policijos įstaigos vadovo motyvuotas tarnybinis pranešimas dėl vykimo į tarnybinę komandiruotę (išskyrus atvejus, nurodytus reglamento 224 punkte) derinamas su Tarptautinio bendradarbiavimo valdyba, Finansų valdyba ir kuruojančiu policijos generalinio komisaro pavaduotoju.

221. Kai policijos įstaigų darbuotojų tarnybinė komandiruotė užsienyje nėra finansuojama iš Policijos departamento centralizuotų priemonių programos sąmatos lėšų, policijos įstaiga vykimą į tarnybinę komandiruotę derina su Tarptautinio bendradarbiavimo valdyba.

Kai į tarnybinę komandiruotę užsienyje vyksta policijos įstaigos vadovas, jis pateikia policijos generaliniam komisarui ar jo įgaliotam policijos generalinio komisaro pavaduotojui motyvuotą prašymą dėl leidimo jam vykti į komandiruotę užsienyje, suderintą su Tarptautinio bendradarbiavimo valdyba ir Personalo valdyba.

222. Policijos įstaigų darbuotojų išvykimo į kvalifikacijos tobulinimo kursus užsienyje klausimus (išskyrus atvejus, kai komandiruotė užsienyje yra finansuojama iš Policijos departamento centralizuotų priemonių programos sąmatos lėšų) sprendžia atitinkamos policijos įstaigos vadovas, suderinęs su Personalo valdyba.

223. Jeigu dalyvavimas kvalifikacijos tobulinimo renginiuose užsienyje finansuojamas iš Policijos departamento centralizuotų priemonių programos sąmatos lėšų, pirminę kandidatų atranką vykdo Personalo valdyba. Policijos departamento padalinio, policijos įstaigos vadovas Personalo valdybai teikia darbuotojų, pageidaujančių dalyvauti kvalifikacijos tobulinimo renginyje užsienyje, kandidatūras. Personalo valdyba atrinktų kandidatų sąrašą, suderinusi su Tarptautinio bendradarbiavimo ir Finansų valdybomis, pateikia policijos generalinio komisaro pavaduotojui, kuruojančiam darbuotojų kvalifikacijos tobulinimą.

224. Tais atvejais, kai vykdoma ekstradicija ar asmenų perdavimas pagal Europos arešto orderį, kai reikia atlikti ikiteisminio, operatyvinio tyrimo veiksmus ir sprendžiant klausimus, susijusius su liudytojų ir nukentėjusiųjų apsauga, policijos įstaigos komandiruočių į užsienį su Tarptautinio bendradarbiavimo valdyba nederina.

Policijos generalinio komisaro įsakymų dėl tarnybinių komandiruočių užsienyje, skirtų asmenims, sulaikytiems pagal Europos arešto orderius, perimti ir ekstradicijai vykdyti, projektus rengia Lietuvos kriminalinės policijos biuras.

Policijos generalinio komisaro įsakymų dėl tarnybinių komandiruočių užsienyje, kai reikia atlikti ikiteisminio, operatyvinio tyrimo veiksmus ir sprendžiant klausimus, susijusius su liudytojų ir nukentėjusiųjų apsauga, projektus rengia atitinkama policijos įstaiga.

225. Jei tarnybinė komandiruotė užsienyje finansuojama iš Policijos departamento centralizuotų priemonių programos sąmatos lėšų, policijos generalinio komisaro įsakymo dėl tarnybinės komandiruotės į užsienį projektą rengia Tarptautinio bendradarbiavimo valdyba (išskyrus atvejus, nurodytus reglamento 224 punkte) arba Personalo valdyba (jei vykstama į kvalifikacijos tobulinimo renginius).

Įsakymus pasirašo policijos generalinis komisaras ar jo įgaliotas policijos generalinio komisaro pavaduotojas.

226. Informaciją apie policijos generalinio komisaro, policijos generalinio komisaro pavaduotojų, Policijos departamento padalinių ar policijos įstaigų vadovų tarnybines komandiruotes į užsienį ir kitus svarbius policijos įstaigų darbuotojų vizitus užsienyje Komunikacijos skyrius skelbia Policijos departamento interneto svetainėje. Padalinys, organizuojantis tarnybinę komandiruotę užsienyje, pranešimo tekstą, suderinęs su Tarptautinio bendradarbiavimo valdyba, pateikia Komunikacijos skyriui prieš vieną darbo dieną iki išvykstant į tarnybinę komandiruotę.

227. Policijos departamento padalinių darbuotojai, policijos įstaigų vadovai, grįžę iš tarnybinių komandiruočių užsienyje, ne vėliau kaip per 5 darbo dienas policijos generaliniam komisarui raštu pateikia pavedimo arba užduoties atlikimo ataskaitas (5 priedas). Jeigu į komandiruotę vyko grupė, apibendrintą ataskaitą (5 arba 6 priedas) policijos generaliniam komisarui teikia grupės vadovas ar įsakyme dėl komandiruotės įpareigotas asmuo. Ataskaitos kopija teikiama Tarptautinio bendradarbiavimo valdybai elektroniniu paštu.

228. Policijos įstaigų darbuotojai, grįžę iš tarnybinių komandiruočių užsienyje, ne vėliau kaip per 5 darbo dienas tiesioginiam vadovui raštu pateikia pavedimo arba užduoties atlikimo ataskaitas (5 priedas) ir jų kopiją Tarptautinio bendradarbiavimo valdybai elektroniniu paštu.

Tais atvejais, kai buvo vykdoma ekstradicija ar asmenų perdavimas pagal Europos arešto orderį, kai reikia atlikti ikiteisminio, operatyvinio tyrimo veiksmus bei sprendžiant klausimus, susijusius su liudytojų ir nukentėjusiųjų apsauga, komandiruotės ataskaita teikiama Lietuvos kriminalinės policijos biuro viršininkui.

229. Policijos departamento padalinių, policijos įstaigų vadovai ir darbuotojai, tarnybinių komandiruočių užsienyje metu dalyvavę kvalifikacijos tobulinimo renginiuose arba kituose renginiuose, kuriuose buvo nagrinėjami policijos profesinio mokymo klausimai, grįžę iš jų, privalo pateikti Personalo valdybai ataskaitos ir gautos mokomosios medžiagos kopijas.

230. Policijos įstaigos iki kiekvieno ketvirčio pirmo mėnesio 15 dienos Tarptautinio bendradarbiavimo valdybai elektroniniu paštu pateikia informaciją (7 priedas) apie praėjusį ketvirtį įvykusias policijos įstaigos vadovo ir darbuotojų tarnybines komandiruotes užsienyje.

X. ATOSTOGŲ SUTEIKIMAS POLICIJOS DEPARTAMENTO PADALINIŲ DARBUOTOJAMS

231. Policijos departamento darbuotojams ir policijos įstaigų vadovams pagal Lietuvos Respublikos įstatymus visų rūšių atostogos suteikiamos policijos generalinio komisaro arba jo įgalioto policijos generalinio komisaro pavaduotojo įsakymu.

232. Policijos departamento padalinių vadovai sudarytus ir patvirtintus padalinio darbuotojų kasmetinių atostogų grafikus iki einamųjų metų sausio 20 dienos pateikia Personalo valdybai. Personalo valdyba parengia įsakymų dėl Policijos departamento padalinių darbuotojų kasmetinių atostogų grafikų patvirtinimo projektus ir teikia juos pasirašyti policijos generaliniam komisarui.

Policijos departamento darbuotojai atostogauja kasmetinių atostogų grafikuose nustatytu laiku.

233. Policijos departamento padalinių ir policijos įstaigų vadovai iki einamųjų metų sausio 20 dienos informuoja Personalo valdybą apie planuojamą kasmetinių atostogų laiką. Personalo valdyba sudaro Policijos departamento padalinių ir policijos įstaigų vadovų kasmetinių atostogų grafikus, parengia įsakymų dėl kasmetinių atostogų grafikų patvirtinimo projektus ir teikia juos pasirašyti policijos generaliniam komisarui.

Policijos departamento padalinių ir policijos įstaigų vadovai atostogauja kasmetinių atostogų grafikuose nustatytu laiku.

Policijos įstaigų vadovai ne vėliau kaip prieš 10 kalendorinių dienų iki kasmetinių atostogų pradžios Personalo valdybai pateikia prašymą policijos generalinio komisaro vardu, nurodydami, kam siūlo pavesti laikinai eiti policijos įstaigos vadovo pareigas kasmetinių atostogų metu.

234. Policijos generalinio komisaro ar jo įgalioto policijos generalinio komisaro pavaduotojo įsakymai dėl kasmetinių atostogų suteikimo, pakeitimo, pratęsimo, perkėlimo, nutraukimo yra rengiami tik esant svarbioms priežastims ar teisės aktuose nustatytais atvejais (liga, nelaimingas atsitikimas, slauga, nepanaudojus kasmetinių atostogų, įgijus teisę į tikslines atostogas, nemokamas atostogas, pailgėjus kasmetinių atostogų trukmei (atsižvelgiant į stažą) ir kt.). Tais atvejais Policijos departamento darbuotojas, policijos įstaigos vadovas motyvuotą prašymą, suderintą su tiesioginiu vadovu ir (ar) padalinį kuruojančiu policijos generalinio komisaro pavaduotoju, ne vėliau kaip prieš 10 kalendorinių dienų iki kasmetinių atostogų pradžios pateikia Personalo valdybai, o ši parengia policijos generalinio komisaro įsakymo projektą ir teikia policijos generaliniam komisarui ar jo įgaliotam policijos generalinio komisaro pavaduotojui pasirašyti.

XI. DARBUOTOJŲ APDOVANOJIMAS, SKATINIMAS IR PAŠALPŲ SKYRIMAS

235. Policijos departamento valstybės tarnautojai apdovanojami ir skatinami vadovaujantis Valstybės tarnybos įstatymu, Vidaus tarnybos statutu, Vidaus tarnybos sistemos pareigūnų skatinimo ir apdovanojimo taisyklėmis ir Vidaus reikalų ministerijos žinybinių ženklų nuostatais, patvirtintais Lietuvos Respublikos vidaus reikalų ministro 2003 m. rugpjūčio 25 d. įsakymu Nr. 1V-299 (Žin., 2003, Nr. 83-3817), Apdovanojimo ir skatinimo policijos sistemoje tvarkos aprašu, patvirtintu Lietuvos policijos generalinio komisaro 2006 m. gruodžio 22 d. įsakymu Nr. 5-V-800 (2011 m. vasario 18 d. įsakymo Nr. 5-V-120 redakcija), ir kitais teisės aktais.

236. Policijos departamento darbuotojai, dirbantys pagal darbo sutartis, skatinami Darbo kodekso ir kitų darbo santykius reglamentuojančių teisės aktų nustatyta tvarka.

237. Numatomų skatinti asmenų teikimai teisės aktų nustatyta tvarka Personalo valdybai pateikiami ne vėliau kaip prieš 20 darbo dienų iki apdovanojimo dienos. Teikimus pasirašo atitinkamo Policijos departamento padalinio vadovas. Darbuotojai, turintys galiojančių tarnybinių ir drausminių nuobaudų, skatinti nesiūlomi. Personalo valdyba rengia, suderina ir policijos generaliniam komisarui kartu su teikimais pateikia įsakymo dėl skatinimo ar apdovanojimo projektą.

238. Darbuotojams, kurių materialinė būklė tapo sunki dėl jų pačių ar jų šeimos narių ligos, šeimos narių mirties, stichinės nelaimės ar turto netekimo, jeigu yra darbuotojo rašytinis prašymas ir pateikti tai patvirtinantys dokumentai, teisės aktų nustatyta tvarka gali būti skiriama vienkartinė materialinė pašalpa.

239. Policijos departamente prašymus dėl vienkartinės materialinės pašalpos skyrimo nagrinėja nuolatinė komisija. Komisija sudaroma ir jos veiklos nuostatai tvirtinami policijos generalinio komisaro įsakymu.

XII. DARBUOTOJŲ ATSAKOMYBĖ

240. Policijos departamento valstybės tarnautojai už tarnybinius nusižengimus gali būti traukiami tarnybinėn atsakomybėn, o už policijos įstaigai padarytą materialinę žalą – materialinėn atsakomybėn Valstybės tarnybos įstatymo ir Vidaus tarnybos statuto nustatyta tvarka.

241. Policijos departamento darbuotojai, dirbantys pagal darbo sutartis, už darbo drausmės pažeidimus gali būti traukiami drausminėn, o už policijos įstaigai padarytą materialinę žalą – materialinėn atsakomybėn darbo santykius reglamentuojančių teisės aktų nustatyta tvarka.

242. Lietuvos Respublikos įstatymų nustatytais atvejais Policijos departamento darbuotojai gali būti traukiami baudžiamojon, administracinėn ar civilinėn atsakomybėn.

XIII. REIKALŲ PERDAVIMAS KEIČIANTIS POLICIJOS DEPARTAMENTO VADOVAMS IR KITIEMS DARBUOTOJAMS

243. Keičiantis policijos generaliniam komisarui, reikalų perdavimas organizuojamas Vidaus reikalų ministerijos darbo reglamento nustatyta tvarka.

244. Keičiantis policijos įstaigų vadovams, reikalų perdavimas organizuojamas policijos generalinio komisaro nustatyta tvarka.

245. Keičiantis darbuotojams, materialinės vertybės priimamos, išduodamos, perduodamos ir saugomos vadovaujantis Materialinių vertybių priėmimo, išdavimo, perdavimo, saugojimo, pervežimo ir naudojimo taisyklėmis, patvirtintomis Lietuvos policijos generalinio komisaro 2002 m. sausio 2 d. įsakymu Nr. 1.

246. Atleidžiami iš pareigų darbuotojai teisės aktų nustatyta tvarka privalo perduoti Policijos departamento padalinio, kuriame dirbo, materialiai atsakingam asmeniui materialines vertybes, kurios darbuotojui buvo patikėtos jam atliekant pavestas pareigas ir tiesiogines funkcijas.

247. Atleidžiamas iš pareigų arba perkeliamas į kitas pareigas darbuotojas privalo perduoti dokumentus, kurių užduotys neįvykdytos, ir turimas bylas, taip pat teisės aktus ir kitus dokumentus, antspaudus ir spaudus materialiai atsakingam darbuotojui, tiesioginiam vadovui arba jo nurodytam Policijos departamento padalinio darbuotojui.

248. Atleidžiamam iš pareigų, jei reikia, ir perkeliamam į kitas pareigas Policijos departamento darbuotojui Personalo valdyboje įteikiamas atsiskaitymo lapelis (8 priedas).

249. Atsiskaitymas su Policijos departamentu laikomas baigtu, kai atleidžiamas ar perkeliamas į kitas pareigas darbuotojas iki įsakyme nurodytos atleidimo ar perkėlimo dienos Finansų valdybai pateikia užpildytą atsiskaitymo lapelį (8 priedas).

250. Perkeliamų į kitas pareigas ar atleidžiamų darbuotojų atsiskaitymo lapeliai registruojami Personalo valdyboje ir teisės aktų nustatyta tvarka saugomi Finansų valdyboje.

XIV. ANTSPAUDO NAUDOJIMAS

251. Policijos departamentas turi antspaudą su Policijos departamento pavadinimu ir Lietuvos valstybės herbu be skaitmens ir mažesnio dydžio antspaudus su Policijos departamento pavadinimu ir Lietuvos valstybės herbu su skaitmenimis nuo „2“ iki „4“.

252. Policijos generalinis komisaras įsakymu antspaudus saugoti ir nustatyta tvarka naudoti paveda Policijos departamento padalinių vadovams.

253. Policijos departamento antspaudas su Lietuvos valstybės herbu naudojamas vadovaujantis Antspaudų saugojimo, apskaitos ir sunaikinimo tvarkos aprašu, patvirtintu Lietuvos policijos generalinio komisaro 2011 m. liepos 20 d. įsakymu Nr. 5-V-684 (Žin., 2011, Nr. 96-4538), ir Lietuvos policijos generalinio komisaro 2010 m. balandžio 7 d. įsakymu Nr. 5-V-288 „Dėl Policijos departamento prie Vidaus reikalų ministerijos antspaudų su Lietuvos valstybės herbu“.

XV. ARCHYVO TVARKYMAS

254. Policijos departamento archyvą tvarko Bendrasis skyrius Lietuvos vyriausiojo archyvaro nustatyta tvarka.

_________________

Policijos departamento prie

Lietuvos Respublikos vidaus reikalų

ministerijos darbo reglamento

1 priedas

POLICIJOS DEPARTAMENTO PRIE VIDAUS REIKALŲ MINISTERIJOS ADMINISTRACIJOS PAREIGŪNŲ SĄRAŠAS

1. Policijos generalinis komisaras.

2. Policijos generalinio komisaro pavaduotojas.

3. Štabo viršininkas.

4. Štabo Organizacinių reikalų skyriaus viršininkas.

5. Štabo Organizacinių reikalų skyriaus vyriausiasis specialistas (pavaduojantis skyriaus viršininką).

6. Štabo Veiklos analizės ir kontrolės skyriaus viršininkas.

7. Štabo Veiklos analizės ir kontrolės skyriaus vyriausiasis specialistas (pavaduojantis skyriaus viršininką).

8. Štabo Policijos veiklos strategijos skyriaus viršininkas.

9. Štabo Policijos veiklos strategijos skyriaus vyriausiasis specialistas (pavaduojantis skyriaus viršininką).

10. Komunikacijos skyriaus vedėjas.

11. Komunikacijos skyriaus vedėjo (viršininko) pavaduotojas.

12. Kriminalinės policijos valdybos viršininkas.

13. Kriminalinės policijos valdybos Veiklos organizavimo skyriaus viršininkas.

14. Kriminalinės policijos valdybos Veiklos organizavimo skyriaus vyriausiasis tyrėjas (pavaduojantis skyriaus viršininką).

15. Kriminalinės policijos valdybos Veiklos kontrolės skyriaus viršininkas.

16. Kriminalinės policijos valdybos Veiklos kontrolės skyriaus vyriausiasis tyrėjas (pavaduojantis skyriaus viršininką).

17. Viešosios policijos valdybos viršininkas.

18. Viešosios policijos valdybos Rizikos valdymo ir vidaus kontrolės skyriaus viršininkas.

19. Viešosios policijos valdybos Rizikos valdymo ir vidaus kontrolės skyriaus vyriausiasis specialistas (pavaduojantis skyriaus viršininką).

20. Viešosios policijos valdybos Veiklos organizavimo ir prevencijos skyriaus viršininkas.

21. Viešosios policijos valdybos Veiklos organizavimo ir prevencijos skyriaus Nepilnamečių ir apylinkės inspektorių poskyrio viršininkas.

22. Viešosios policijos valdybos Veiklos organizavimo ir prevencijos skyriaus Migracijos poskyrio viršininkas.

23. Viešosios policijos valdybos Veiklos organizavimo ir prevencijos skyriaus Patrulių poskyrio viršininkas.

24. Viešosios policijos valdybos Operatyvaus valdymo ir apsaugos skyriaus viršininkas.

25. Viešosios policijos valdybos Operatyvaus valdymo ir apsaugos skyriaus vyriausiasis specialistas (pavaduojantis skyriaus viršininką).

26. Viešosios policijos valdybos Masinių renginių ir ekstremalių situacijų koordinavimo skyriaus viršininkas.

27. Viešosios policijos valdybos Masinių renginių ir ekstremalių situacijų koordinavimo skyriaus vyriausiasis specialistas (pavaduojantis skyriaus viršininką).

28. Viešosios policijos valdybos Licencijavimo skyriaus viršininkas.

29. Viešosios policijos valdybos Licencijavimo skyriaus vyriausiasis specialistas (pavaduojantis skyriaus viršininką).

30. Finansų valdybos viršininkas.

31. Finansų valdybos Buhalterinės apskaitos skyriaus viršininkas (vedėjas).

32. Finansų valdybos Finansų ir ekonomikos skyriaus vedėjas.

33. Finansų valdybos Finansų ir ekonomikos skyriaus viršininko pavaduotojas (vedėjo pavaduotojas).

34. Investicijų planavimo ir techninės plėtros valdybos viršininkas.

35. Investicijų planavimo ir techninės plėtros valdybos Planavimo ir plėtros skyriaus viršininkas.

36. Investicijų planavimo ir techninės plėtros valdybos Viešųjų pirkimų skyriaus viršininkas

37. Tarptautinio bendradarbiavimo valdybos viršininkas.

38. Tarptautinio bendradarbiavimo valdybos viršininko pavaduotojas.

39. Policijos informacijos valdybos viršininkas.

40. Policijos informacijos valdybos Projektavimo ir plėtros skyriaus viršininkas.

41. Policijos informacijos valdybos Projektavimo ir plėtros skyriaus viršininko pavaduotojas

42. Policijos informacijos valdybos Sistemų administravimo skyriaus viršininkas .

43. Policijos informacijos valdybos Sistemų administravimo skyriaus viršininko pavaduotojas.

44. Imuniteto valdybos viršininkas.

45. Imuniteto valdybos Korupcijos prevencijos ir analizės skyriaus viršininkas.

46. Imuniteto valdybos Korupcijos prevencijos ir analizės skyriaus vyriausiasis specialistas (pavaduojantis skyriaus viršininką).

47. Imuniteto valdybos Korupcijos tyrimų skyriaus viršininkas.

48. Imuniteto valdybos Korupcijos tyrimų skyriaus vyriausiasis tyrėjas (pavaduojantis skyriaus viršininką).

49. Imuniteto valdybos Vidaus tyrimų skyriaus viršininkas.

50. Imuniteto valdybos Vidaus tyrimų skyriaus vyriausiasis tyrėjas (pavaduojantis skyriaus viršininką).

51. Teisės valdybos viršininkas.

52. Teisės valdybos viršininko pavaduotojas.

53. Personalo valdybos viršininkas.

54. Personalo valdybos Organizacinių reikalų skyriaus viršininkas.

55. Personalo valdybos Organizacinių reikalų skyriaus vyriausiasis specialistas (pavaduojantis skyriaus viršininką).

56. Personalo valdybos Personalo valdymo skyriaus viršininkas.

57. Personalo valdybos Personalo valdymo skyriaus vyriausiasis specialistas (pavaduojantis skyriaus viršininką).

58. Personalo valdybos Mokymo skyriaus viršininkas.

59. Personalo valdybos Mokymo skyriaus vyriausiasis specialistas (pavaduojantis skyriaus viršininką).

60. Personalo valdybos Psichologų poskyrio vedėjas.

61. Personalo valdybos Psichologų poskyrio vyriausiasis specialistas (pavaduojantis poskyrio vedėją).

62. Bendrojo skyriaus vedėjas.

63. Bendrojo skyriaus įslaptintos informacijos apsaugos (kontrolės) grupės vyresnysis specialistas (pavaduojantis skyriaus vedėją).

64. Bendrojo skyriaus raštinės vyriausiasis specialistas (pavaduojantis skyriaus vedėją).

65. Vidaus audito skyriaus vedėjas.

66. Vidaus audito skyriaus vedėjo pavaduotojas.

67. Aptarnavimo skyriaus vedėjas.

68. Aptarnavimo skyriaus Ūkio poskyrio vedėjas.

69. Aptarnavimo skyriaus Sandėlių poskyrio vedėjas.

70. Aptarnavimo skyriaus transporto grupės vyriausiasis specialistas.

_________________

Policijos departamento prie

Lietuvos Respublikos vidaus reikalų

ministerijos darbo reglamento

2 priedas

PAVEDIMŲ ĮVYKDYMO TERMINŲ ATMINTINĖ

Pavedimas	Pavedimo įvykdymo terminas
Prezidento, Seimo Pirmininko ir jo pavaduotojų, Vyriausybės kanclerio pavedimai	Per 10 darbo dienų, jei nenurodytas konkretus įvykdymo terminas.
Išvados Vyriausybei dėl derinamų nutarimų projektų	Per 10 darbo dienų, jei nenurodytas konkretus įvykdymo terminas. Per 15 darbo dienų, jei pateikiami didelės apimties (10 ar daugiau puslapių) teisės aktų projektai. Skubos tvarka – per 5 darbo dienos.
Seimo nario kreipimasis	Per 20 kalendorinių dienų.
Seimo kontrolieriaus kreipimasis, kai atsakymą reikalaujama pateikti nedelsiant	Per 5 darbo dienas, jei nenurodytas konkretus įvykdymo terminas.
Ministerijos vadovybės pavedimai	Per 10 darbo dienų, jei pačiame dokumente ar vadovybės rezoliucijoje nenurodytas konkretus įvykdymo terminas.
Vadovybės pavedimai, kai rezoliucijoje nenurodytas konkretus įvykdymo terminas ir užrašyta „Skubiai“	Neatidėliotinai, ne vėliau kaip per 5 darbo dienas.
Be atskiro pirmojo vykdytojo prašymo siūlymai ir pastabos dėl asmenų prašymų	Per 10 darbo dienų nuo prašymo gavimo institucijoje dienos.
Asmenų prašymai, skundai (išskyrus skundus dėl policijos pareigūnų galimai neteisėtų veikų)	Per 20 darbo dienų, pratęsti ne ilgiau kaip 10 darbo dienų. Per 20 kalendorinių dienų Seimo narių persiųsti rinkėjų pasiūlymai, prašymai, skundai. Per 5 darbo dienas, jeigu kitaip nenustatyta kituose teisės aktuose, persiunčiami kompetentingai institucijai, kai juose iškeltus klausimus nepriklauso spręsti Policijos departamentui. Kai pakartotinis prašymas nenagrinėjamas, per 5 darbo dienas nuo pakartotinio prašymo gavimo Policijos departamente pranešama asmeniui, kodėl prašymas nenagrinėjamas, ir nurodoma šio sprendimo apskundimo tvarka.
Asmenų skundai dėl policijos pareigūnų galimai neteisėtų veiksmų	Per 30 dienų, pratęsti ne ilgiau kaip 30 dienų

_________________

Policijos departamento prie

Lietuvos Respublikos vidaus reikalų

ministerijos darbo reglamento

3 priedas

(Susitikimo su užsienio institucijų atstovų delegacijomis atmintinės forma)

RENGINIO PAVADINIMAS

DATA

VIETA

SUSITIKIMO ATMINTINĖ

Trumpa įžanga (koks renginys, kieno iniciatyva suorganizuotas, renginio vieta ir kita aktuali informacija).

Dalyviai (išvardijami dalyviai, nurodoma, kas iš Lietuvos atstovų pirmininkavo susitikimui).

Nagrinėti klausimai (išvardijami susitikimo metu aptarti klausimai):

Susitikimo eiga (dėstoma susitikimo eiga, trumpai aprašomi svarstyti klausimai ir priimtos išvados, sprendimai):

1. Klausimas
Trumpa diskusijų santrauka
Išvados, priimti sprendimai:

2. Klausimas
Trumpa diskusijų santrauka
Išvados, priimti sprendimai:

3. Klausimas
Trumpa diskusijų santrauka
Išvados, priimti sprendimai:

(Atmintinę rengusio pareigūno pareigos) (Parašas) (Vardas, pavardė)

(Atmintinę vizuoja susitikimui pirmininkavęs pareigūnas)

_________________

Policijos departamento prie

Lietuvos Respublikos vidaus reikalų

ministerijos darbo reglamento

4 priedas

(Pranešimo apie prašymo registraciją formos pavyzdys)

POLICIJOS DEPARTAMENTO PRIE
LIETUVOS RESPUBLIKOS VIDAUS REIKALŲ MINISTERIJOS
BENDRASIS SKYRIUS

(Adresatas)	Į	2000-00-00	prašymą

PRANEŠIMAS APIE PRAŠYMO REGISTRACIJĄ

2000-00-00 Nr.

Pranešame, kad Jūsų prašymas, adresuotas

_	,

(policijos įstaigai, policijos įstaigos vadovybei ar policijos įstaigos padaliniui)

gautas 2000-00-00, prašymo registracijos Nr. ________ .

__________________________	_____________	____________________

(darbuotojo, priėmusio prašymą,	(parašas)	(vardas, pavardė)

pareigų pavadinimas)

________________

Policijos departamento prie

Lietuvos Respublikos vidaus reikalų

ministerijos darbo reglamento

5 priedas

(Tarnybinės komandiruotės užsienyje ataskaitos forma)

_

(policijos įstaigos ir jos padalinio pavadinimas)

Policijos generaliniam komisarui

_

(vardas, pavardė)

TARNYBINĖS KOMANDIRUOTĖS	ATASKAITA

(miestas (šalis)

2000-00-00 Nr. 1VN-000

Vilnius

Užsienio valstybių teisėsaugos institucijų, tarptautinių organizacijų ir kitų užsienio valstybių institucijų surengtų seminarų, konferencijų bei posėdžių (toliau – renginys) vieta, laikas ir dalyviai:
Svarstyti klausimai arba svarstytų teisės aktų projektų pavadinimai ir numeriai:
Renginio eigos apibendrinimas:
Renginio metu priimti sprendimai, kito renginio data:
Pasiūlymai dėl tolesnių Lietuvos veiksmų:
Pridedama informacija (darbotvarkė, išdalyta medžiaga, nuorodos):
Tiesioginis ataskaitos rengėjas (vardas ir pavardė, institucija, pareigos, telefono numeris, elektroninio pašto adresas):
Už ataskaitos parengimą atsakingas padalinio vadovas (vardas ir pavardė, institucija, pareigos, telefono numeris, elektroninio pašto adresas):

__________________	_______________	______________________

(pareigos)	(parašas)	(vardas ir pavardė)

_________________

Policijos departamento prie

Lietuvos Respublikos vidaus reikalų

ministerijos darbo reglamento

6 priedas

(Komandiruotės dėl perėmimo (ekstradicijos) ataskaitos forma)

_

(policijos įstaigos ir jos padalinio pavadinimas)

Policijos generaliniam komisarui

_

(vardas, pavardė)

KOMANDIRUOTĖS DĖL PERĖMIMO (EKSTRADICIJOS) ATASKAITA

2000-00-00 Nr.

Vilnius

Perėmimo (ekstradicijos) laikas, vieta:

Policijos pareigūnai, vykdę perėmimą (ekstradiciją):

Ieškomo asmens anketiniai duomenys (vardas, pavardė, gim. metai):

Ieškomo asmens kategorija (įtariamasis, kaltinamasis, nuteistasis, parvežtas atlikti likusios laisvės atėmimo bausmės):

Policijos įstaiga, paskelbusi paiešką:

Ieškomas asmuo parvežtas į Lietuvos Respubliką (taip/ne):

Jei ieškomas asmuo neparvežtas, kokios priežastys:

Papildoma informacija:

Tiesioginis ataskaitos rengėjas (vardas ir pavardė, pareigos, telefono numeris, elektroninio pašto adresas):

Už ataskaitos parengimą atsakingas padalinio vadovas (vardas ir pavardė, pareigos, telefono numeris, elektroninio pašto adresas):

__________________	_______________	______________________

(pareigos)	(parašas)	(vardas ir pavardė)

_________________

Policijos departamento prie

Lietuvos Respublikos vidaus reikalų

ministerijos darbo reglamento

7 priedas

(Tarnybinių komandiruočių užsienyje suvestinės forma)

_

(policijos įstaigos pavadinimas)

______ METŲ _____KETVIRČIO TARNYBINIŲ KOMANDIRUOČIŲ UŽSIENYJE SUVESTINĖ

2000-00-00

__________________

(sudarymo vieta)

Eil. Nr.	Data	Vieta	Renginys	Dalyviai	Svarbiausi svarstyti klausimai ir priimti sprendimai	Pastabos

_________________

Policijos departamento prie

Lietuvos Respublikos vidaus reikalų

ministerijos darbo reglamento

8 priedas

(Atsiskaitymo lapelio formos pavyzdys)

Policijos departamentas

prie Lietuvos Respublikos Vidaus reikalų ministerijos

ATSISKAITYMO LAPELIS

2000-00-00 Nr.

Vilnius

_

(vardas, pavardė, Policijos departamento prie Vidaus reikalų ministerijos padalinys, pareigos, atleidimo (perkėlimo) data, pagrindas, įsakymo data, Nr.)

_

Eil. Nr.	Policijos departamento padalinio pavadinimas	Parašas, data	Vardas, pavardė, pareigos
1.	Padalinio vadovas
2.	Investicijų planavimo ir techninės plėtros valdyba
3.	Aptarnavimo skyrius
4.	Personalo valdyba
5.	Bendrasis skyrius
6.	Finansų valdyba*

Pastaba. * Finansų valdybai atsiskaitymo lapelis pateikiamas užpildžius 1–5 eilutes.

________________________	_____________	____________________

(atsiskaitymo lapelį išdavusio	(parašas)	(vardas, pavardė)

asmens pareigos)

_________________